EIROPAS REVĪZIJAS PALĀTA

12, rue Alcide De Gasperi

1615 Luxembourg

LUXEMBOURG

Tālrunis +352 4398-1

E-pasts: eca-info@eca.europa.eu

Internets: http://eca.europa.eu

Twitter: @EUAuditorsECA

YouTube: EUAuditorsECA

Plašāka informācija par Eiropas Savienību ir pieejama portālā Europa (http://europa.eu).

Luksemburga: Eiropas Savienības Publikāciju birojs, 2015. gads

Print | ISBN 978-92-872-2479-8 | ISSN 1831-0877 | doi:10.2865/424415 | QJ-AB-15-007-LV-C
PDF | ISBN 978-92-872-2478-1 | ISSN 1977-5717 | doi:10.2865/6150 | QJ-AB-15-007-LV-N
EPUB | ISBN 978-92-872-2501-6 | ISSN 1977-5717 | doi:10.2865/39186 | QJ-AB-15-007-LV-E

© Eiropas Savienība, 2015. gads

Reproducēšana ir atļauta, ja tiek norādīts avots.

Attiecībā uz jebkādu 1. attēla izmantošanu vai reproducēšanu atļauja ir jāprasa tieši autortiesību īpašniekam.

KĀ PASŪTĪT ES IZDEVUMUS

Bezmaksas izdevumi

•Viens eksemplārs:
ar EU Bookshop starpniecību (http://bookshop.europa.eu).

•Vairāk nekā viens eksemplārs vai plakāti/kartes:
Eiropas Savienības pārstāvniecībās (http://ec.europa.eu/represent_lv.htm),
Eiropas Savienības delegācijās valstīs, kas nav ES dalībvalstis (http://eeas.europa.eu/delegations/index_lv.htm),
ar Europe Direct dienesta starpniecību (http://europa.eu/europedirect/index_lv.htm)
vai piezvanot uz tālruņa numuru 00 800 6 7 8 9 10 11 (zvanīšana bez maksas no jebkuras vietas Eiropas Savienībā) (*).

(*)Informāciju sniedz bez maksas, tāpat arī lielākā daļa zvanu ir bezmaksas (izņemot dažus operatorus, viesnīcas vai taksofonus).

Maksas izdevumi

•Ar EU Bookshop starpniecību (http://bookshop.europa.eu).

LV
2015

Nr. 07

Īpašais ziņojums

ES policijas misija
Afganistānā –
neviendabīgi rezultāti

(saskaņā ar LESD 287. panta 4. punkta otro daļu)

Revīzijas darba grupa

ERP īpašajos ziņojumos tiek atspoguļoti rezultāti, kas iegūti atsevišķu budžeta jomu vai vadības aspektu lietderības un atbilstības revīzijās. ERP atlasa un izstrādā šos revīzijas uzdevumus tā, lai tiem būtu pēc iespējas lielāka ietekme, konkrēti, tiek ņemts vērā risks, kādam pakļauta lietderība vai atbilstība, attiecīgo ienākumu vai izdevumu apjoms, paredzamie notikumi, kā arī politiskās un sabiedrības intereses.

Šo lietderības revīziju veica ERP locekļa Karel Pinxten vadītā III apakšpalāta, kura revidē ārējo darbību izdevumu jomas. Revīziju vadīja ERP loceklis Hans Gustaf Wessberg, un viņam palīdzēja nodaļu vadītāji Sabine Hiernaux-Fritsch un Fabrice Mercade, Wessberg kunga biroja vadītājs Peter Eklund, revidentu grupas vadītājs Nikolaos Zompolas un Wessberg kunga biroja atašejs Emmanuel-Douglas Hellinakis.

No kreisās uz labo: nodaļas vadītājs F. Mercade, ERP loceklis H. G. Wessberg, nodaļas vadītāja S. Hiernaux-Fritsch, Wessberg kunga biroja vadītājs P. Eklund, revidentu grupas vadītājs N. Zompolas un Wessberg kunga biroja atašejs E.-D. Hellinakis.

Saturs

Glosārijs un akronīmi

Kopsavilkums

Ievads

Revīzijas tvērums un pieeja

Apsvērumi

Atbilstošs mandāts, bet problemātisks sākums

EUPOL veidošana

Izvietošanas grūtības

Starptautisko centienu saskaņošanas grūtības

Eiropa iegulda lielu darbu, bet nav visaptverošas Eiropas pieejas

Neraugoties uz centieniem, EUPOL ir bijušas ierobežotas iespējas ietekmēt galvenos dalībniekus

Centrālo dienestu atbalsta funkcijas un vadošie norādījumi laikā gaitā ir uzlabojušies

Plānošanas un ziņošanas spējas ir uzlabojušās, bet nepilnības paliek

Centrālo dienestu vadošie norādījumi un atbalsta funkcijas: nepilnības tiek novērstas

EUPOL ietekme: panākumi vietējā mērogā, bet kopumā pastāv bažas par ilgtspēju

Uzlabojumi bija nozīmīgāki divos no EUPOL trijiem darbības virzieniem

EUPOL misija ir bijusi lielā mērā veiksmīga pasākumos, kas saistīti ar mācībām, bet mazāk darbaudzināšanas un konsultēšanas jomā; projektu ieguldījums misijas mērķus sasniegšanā nav liels

Priekšnoteikumi ilgtspējīgiem sasniegumiem līdz šim vēl nav izveidoti

EUPOL mantojums: darbības pārtraukšana – kas notiks pēc tam?

Darbības pārtraukšanas stratēģija ir pavirzījusies uz priekšu, bet darbs pie tās jāturpina

Likvidēšana – vajadzīga koordinēta un strukturēta pieeja

Secinājumi un ieteikumi

I pielikums. | EUPOL laika grafiks
II pielikums. | EUPOL saistības un izmaksas katrā budžeta periodā
III pielikums. | Caurskatītā EUPOL projektu un darbaudzināšanas pasākumu dokumentācija
IV pielikums. | EUPOL teritoriālie biroji no 2007. līdz 2014. gadam

Komisijas un EĀDD atbildes

Glosārijs un akronīmi

Centrālie dienesti: EĀDD un Komisijas dienesti Briselē

CIVCOM: Krīžu pārvarēšanas civilo aspektu komiteja – padomdevēja struktūra, ko izveidojusi Padome un kas sniedz informāciju, formulē ieteikumus un konsultē Politikas un drošības komiteju par krīzes pārvarēšanas civilajiem aspektiem.

CMPD: Krīžu pārvarēšanas un plānošanas direktorāts – primāri EĀDD struktūrvienība, kas atbild par politisko un stratēģisko plānošanu saistībā ar Eiropas drošības un aizsardzības politiku (EDAP). Atbild par jauno EDAP misiju stratēģiskās un iepriekšējās plānošanas vadīšanu un vada notiekošo EDAP misiju stratēģisku pārskatīšanu.

CONOPS: operāciju koncepcija – plānošanas dokuments, kas pārvērš politisko nodomu darbībā un vadībā, norādot, kāda rīcība misijas īstenošanai vajadzīga.

CPĪC: Civilās plānošanas un īstenošanas centrs – EĀDD struktūrvienība, kas palīdz civilo operāciju komandierim (kurš ir arī CPĪC direktors) īstenot savus pienākumus saistībā ar civilo KDAP operāciju plānošanu un vadību.

Darbaudzināšana: strukturēta zināšanu pārnese, ideālā gadījumā balstīta uz uzticēšanos un savstarpēju cieņu starp darbaudzinātāju un apmācāmo; tās mērķis ir panākt individuālas un/vai organizatoriskas pārmaiņas saskaņā ar stratēģiju un/vai plānu, kas izstrādāts dažādos līmeņos – stratēģiskā, operatīvā un taktiskā (avots: EUPOL Mentoring Handbook, 2013. gada aprīlis).

EĀDD: Eiropas Ārējās darbības dienests

EGF: Eiropas Žandarmērijas spēki

ESĪP: Eiropas Savienības īpašais pārstāvis

FPI: Ārpolitikas instrumentu dienests – Komisijas struktūrvienība, kas tieši pakļauta Savienības Augstajam pārstāvim ārlietās un drošības politikas jautājumos. Cita starpā FPI apsaimnieko izdevumus par darbībām, ko īsteno saskaņā ar kopējo ārpolitiku un drošības politiku, ietverot civilās KDAP misijas, un Stabilitātes instrumentu.

GPPT: Vācijas Policijas projekta grupa Afganistānā

IPCB: Afganistānas Starptautiskā policijas koordinācijas valde

ISAF: Starptautiskie Drošības atbalsta spēki – daļa no apvienotajiem starptautiskajiem spēkiem, ko pilnvaroja Apvienoto Nāciju Organizācijas Drošības padome. Tie darbojās, lai Afganistānas valdībai nodrošinātu apstākļus, kuros tā var īstenot savu varu visā valstī.

KDAP: Kopējā drošības un aizsardzības politika. Iepriekš zināma kā Eiropas drošības un aizsardzības politika (EDAP), kopš Lisabonas līguma stāšanās spēkā – KDAP.

Konsultēšana: zināšanu/atbalsta īslaicīga pārnese grupai nolūkā apzināt risinājumus konkrētām problēmām un izstrādāt projektus konkrētā termiņā (avots: EUPOL Mentoring Handbook [EUPOL rokasgrāmata darbaudzinātājiem], 2013. gada aprīlis).

LOTFA: Tiesiskuma un kārtības trasta fonds Afganistānai

MĪP: misijas īstenošanas plāns

NATO: Ziemeļatlantijas Līguma organizācija

NTM-A: NATO apmācību misija Afganistānā

OPLAN: operācijas plāns – dokuments, kurā sīkāk izstrādātas operatīvās ziņas, kas vajadzīgas, lai īstenotu CONOPS izvirzītos mērķus.

PDK: Politikas un drošības komiteja. Saskaņā ar 38. pantu Līgumā par Eiropas Savienību Padomes un Augstā pārstāvja vadībā PDK īsteno krīzes pārvarēšanas pasākumu politisku kontroli un stratēģisku vadību.

Tashkeel: dokuments/struktūra/sistēma, kurā ir sīkas ziņas par visu darbinieku ieņemamajiem amatiem un līmeņiem

Uzraudzība: attiecīgo iestāžu un to darbinieku darbības rezultātu vērošana, vērtēšana un paziņošana (avots: EUPOL Mentoring Handbook, 2013. gada aprīlis).

Kopsavilkums

I

Pēc talibu (Taliban) režīma gāšanas Eiropas Savienība (ES) un tās dalībvalstis apņēmās atbalstīt Afganistānas valdību, palīdzot tai izveidot stingrāku tiesiskuma sistēmu valstī. ES policijas misija Afganistānā (EUPOL) ir civila misija, kuru 2007. gadā izstrādāja ES kopējās drošības un aizsardzības politikas (KDAP) kontekstā un kuras mērķis ir sekmēt ilgtspējīgu un efektīvu Afganistānas civilās policijas spēku izveidi.

II

Palāta vērtēja, vai EUPOL Afganistānā savas pilnvaras īstenoja efektīvi. Revīzijas uzmanības centrā bija jautājums, vai EUPOL bija labi izplānota un labi koordinēta, vai tā saņēma pienācīgu operatīvu atbalstu un norādījumus, vai EUPOL sekmēja Afganistānas Valsts policijas izveidi un, visbeidzot, vai EUPOL misijas noslēgums bija pienācīgi sagatavots. Revīzija aptvēra laikposmu no EUPOL misijas sākuma līdz 2014. gadam, it īpaši koncentrējoties uz tās darbībām pēc 2012. gada.

III

ES ir izdevies izveidot Eiropas Civilās policijas misiju Afganistānā – īpaši nedrošos un smagos apstākļos. Pēc grūtā sākuma citas iesaistītās personas sāka arvien atzinīgāk novērtēt EUPOL specializētās zināšanas un nozīmīgo ieguldījumu notiekošajā policijas reformā.

IV

Palāta konstatēja, ka EUPOL Afganistānā savas pilnvaras ir īstenojusi daļēji efektīvi. Uzlabojumi bija nozīmīgāki divos no trijiem EUPOL galvenajiem darbības virzieniem. Palāta pārbaudīja arī EUPOL rezultātus katrā darbības veidā un secināja, ka EUPOL misija ir bijusi diezgan sekmīga pasākumos, kas saistīti ar mācībām, bet mazāk darbaudzināšanā un konsultēšanā. Projektu devums misijas mērķu sasniegšanā ir bijis ierobežots. Kaut arī daļēji to var skaidrot ar ārējiem faktoriem, citas nepilnības var saistīt ar pašu EUPOL.

V

Attiecībā uz EUPOL plānošanu Padomes lēmums uzsākt misiju nāca pēc tam, kad bija veikta rūpīga Afganistānas vajadzību analīze. Revidenti secināja, ka EUPOL mērķi sniedza pievienoto vērtību tāpēc, ka tie bija orientēti uz stratēģiska līmeņa apmācību un konsultēšanu kārtības uzturēšanas jomā, turklāt ar citu starptautisku dalībnieku starpniecību tiem bija nodrošināta sasaiste ar tiesiskuma sistēmu plašākā tvērumā. Tomēr EUPOL misijas izvēršana bija sarežģīta, un līdz tam, kamēr misijā sāka strādāt noteikts darbinieku skaits, pagāja diezgan ilgs laiks, galvenokārt sarežģītā operatīvā konteksta dēļ un arī darbā pieņemšanas un loģistikas problēmu dēļ.

VI

Attiecībā uz koordināciju EUPOL neizdevās visus Eiropas dalībniekus sakausēt vienotā sistēmā, lai uzlabotu kārtības uzturēšanu Afganistānā, bet misija pastiprināja sadarbību ar ES dalībvalstīm uz vietas un patiešām veicināja starptautisku sadarbību.

VII

Attiecībā uz centrālo dienestu atbalstu un vadošajiem norādījumiem Palāta secināja, ka ES dalībvalstis un EĀDD ir regulāri pielāgojušas EUPOL mandātu atbilstoši mainīgajām prioritātēm un situācijai. EUPOL ziņojumi atbilst uzskaites pamatprasībām, bet ir diezgan aprakstoši, un tajos pietiekama uzmanība nav veltīta sasniegtajiem rezultātiem un pievienotajai vērtībai. Kopumā atbalsts no centrālajiem dienestiem ir bijis atbilstošs un noderīgs, tomēr, lai atbilstu misijas specifiskajām operatīvajām vajadzībām, norādījumiem vajadzēja būt sīkāka izstrādātiem. Pašlaik tos pilnveido, un, pamatojoties uz izmaksu un ieguvumu analīzi, tiek izskatīta iespēja atsevišķas funkcijas turpmāk centralizēt.

VIII

Attiecībā uz sasniegtajiem rezultātiem un to ilgtspēju EUPOL, kas atbalstīja civilas kārtības uzturēšanas pamatprincipu ieviešanu, ir palīdzējusi Afganistānas Valsts policijai iegūt sabiedrības uzticību. Neraugoties uz to, policijas un tieslietu jomā joprojām ir sistēmiskas nepilnības. EUPOL misijas iznākuma un Afganistānas kārtības uzturēšanas nozares noturība ilgtermiņā kopumā ir apdraudēta, jo tā lielā mērā būs atkarīga no Afganistānas iestāžu vēlēšanās pārņemt šo iznākumu, drošības stāvokļa un ES un citu starptautisko ieinteresēto personu finansējuma.

IX

Visbeidzot, attiecībā uz darbības pārtraukšanu EUPOL un Eiropas Ārējās darbības dienests (EĀDD) ir izstrādājis plānu EUPOL darbību pabeigšanai līdz 2016. gada beigām, bet saglabājas bažas par to, kā ES var izmantot EUPOL sasniegumus un vai izdosies maksimāli izdevīgi realizēt misijas līdzekļus.

X

Palātas ieteikumi ir sagatavoti EUPOL misijai Afganistānā, bet tie ir izmantojami arī turpmāko KDAP misiju izveidei, izvietošanai, kā arī sagatavošanas pasākumu un atbalsta funkciju vispārīgo aspektu pilnveidošanai. Tie ietver arī praktiskus pasākumus nolūkā paaugstināt katra darbības veida efektivitāti un uzlabot KDAP misiju iznākumu ilgtspēju, kā arī vispārējas stratēģijas sagatavošanu, lai samazinātu riskus, kas raksturīgi misiju darbības sašaurināšanai un slēgšanai un misijas līdzekļu realizēšanai.

Ievads

01

Pēc talibu režīma gāšanas 2001. gadā Afganistānas pārstāvji piedalījās ANO sarunās, kuras notika Bonnā un kuru laikā sprieda par valsts pārvaldīšanas plānu. Sarunu rezultātā tika noslēgta Bonnas vienošanās¹, ar kuru izveidoja Afganistānas pagaidu valdību, kas pārvaldītu valsti, un paredzēja izvietot starptautiskus militārus spēkus², lai palīdzētu pagaidu valdībai uzturēt drošību Kabulā un apkārtējās teritorijās (sk. I pielikumu).

02

Starptautiskie donori satikās G8 konferencē, kas 2002. gada aprīlī notika Ženēvā³, un, pamatojoties uz vadošās valsts sistēmu, pieņēma reformu programmu, lai īpaši pievērstos drošības jautājumiem. Saskaņā ar šo sistēmu drošības sektoru sadalīja piecos pīlāros un izraudzījās piecas vadošās valstis, kas pārrauga un atbalsta katra pīlāra reformas. Piecas vadošās valstis bija Vācija (atbildīga par kārtības uzturēšanu), Japāna (atbruņošanās, demilitarizācija un reintegrācija), Itālija (tiesiskums), Apvienotā Karaliste (narkotiku apkarošana) un ASV (armija). Šajā kontekstā Vācijas Policijas projekta birojs 2002. gada aprīlī sāka darbu. Sistēma bija domāta tam, lai nodrošinātu slodzes sadalīšanu, bet nebija mehānisma, kas starptautiskās kopienas drošības reformas centieniem sniegtu visaptverošu un koordinētu pieeju.

03

Kopš 2005. gada vadošās valsts pieeja bija pavājinājusies un Starptautiskie Drošības atbalsta spēki (ISAF) starptautiskajā kopienā kļuva par faktisko līderi drošības sektora attīstībai Afganistānā. Kopīgā deklarācijā⁴ ES un tās dalībvalstis apņēmās atbalstīt Afganistānas valdību, palīdzot tai izveidot stingrāku tiesiskuma sistēmu valstī (sk. 1. attēlu).

1. attēls

Afganistānas karte

04

Afganistānas Nolīgums, ko Londonas konferencē noslēdza 2006. gada janvārī, paredzēja jaunu sistēmu sadarbībai starp ievēlēto Afganistānas valdību un starptautisko kopienu. Šajā kontekstā 2006. gada rudenī notika ES kopīgā izvērtēšanas misija, lai novērtētu Afganistānas vajadzības tiesiskuma sektorā. Pēc tam 2006. gada novembrī notika apstākļu noskaidrošanas misija, pēc kuras tika ierosināta kopīga ES intervence, balstoties uz stratēģisku pieeju, kas paredzēja izveidot funkcionālus valsts policijas spēkus, kuri kontrolētu visu valsti. Šo priekšlikumu atbalstīja Afganistānas valdība, kura 2007. gada 16. maijā nosūtīja vēstuli, aicinot ES uzsākt policijas misiju (sk. 1. izcēlumu).

1. izcēlums

KDAP misijas

Kopējā drošības un aizsardzības politika (KDAP) ļauj ES uzņemties vadošu lomu miera uzturēšanas operācijās, konfliktu novēršanā un starptautiskās drošības stiprināšanā. Tā ir daļa no ES visaptverošās pieejas krīzes pārvarēšanā, izmantojot civilos un militāros līdzekļus.

Ir divu veidu KDAP misijas: civilās misijas, ko finansē no kopējās ārpolitikas un drošības un politikas (KĀDP) budžeta, un militārās misijas, ko finansē dalībvalstis. Civilajām KDAP misijām ir dažāds tvērums (policija, uzraudzība, tieslietu vai drošības sektora reforma), tās atšķiras pēc rakstura (saistītas vai nesaistītas ar izpildi) un mēroga.

2014. gada beigās ES kopā bija izvietojusi 32 KDAP misijas – 16 no tām bija pabeigtas un noslēgtas, bet 16 vēl turpinājās (11 civilās un piecas militārās misijas).

05

2007. gada 30. maijā Padome nolēma izveidot ES policijas misiju Afganistānā⁵ (EUPOL). EUPOL bija iecerēts izveidot, balstoties uz Vācijas Policijas projekta biroja darbu, un tam bija jātiecas saskaņot dažādo policijas reformā iesaistīto partneru pieejas un centieni. Mērķis bija izveidot pamatu ilgtspējīgai un efektīvai civilas kārtības uzturēšanas sistēmai, par kuru uzņemtos atbildību Afganistāna un kura nodrošinātu pienācīgu mijiedarbību ar plašāko krimināltiesību sistēmu (sk. 2. izcēlumu).

2. izcēlums

EUPOL

EUPOL sāka darbību 2007. gada 15. jūnijā. Tā ir civila KDAP misija, kas atbalsta Afganistānas valdības reformas centienus izveidot labāku civilās policijas dienestu, kurš darbotos tiesiski un ievērotu cilvēktiesības.

Civilais operāciju komandieris, kurš ir arī Civilās plānošanas un īstenošanas centra (CPĪC) direktors, komandē un kontrolē EUPOL misiju stratēģiskā līmenī, bet tā politisko kontroli un stratēģisko vadību īsteno Politikas un drošības komiteja. Misijas vadītājs veic EUPOL darbības kontroli un īsteno tās ikdienas vadību.

EUPOL Afghanistan darbības galvenokārt īsteno no ES dalībvalstīm norīkotie policijas un tiesiskuma eksperti, kā arī nolīgtie starptautiskie eksperti un vietējie darbinieki. Misijas darba pamatā ir attiecīgo Afganistānas iestāžu (Iekšlietu ministrijas, Afganistānas Valsts policijas, Tieslietu ministrijas un Ģenerālprokurora biroja) augstākās vadības apmācība un darbaudzināšana, konsultēšana un uzraudzība. Tā ir īstenojusi arī vairākus projektus.

EUPOL Afghanistan īsteno savas pilnvaras trijos virzienos.

ο1. darbības virziens. Attīstīt Iekšlietu ministrijas institucionālo reformu.

ο2. darbības virziens. Paaugstināt Valsts policijas profesionālo līmeni.

ο3. darbības virziens. Veidot Valsts policijas sasaisti ar plašāku tiesiskuma sistēmu.

Revīzijas laikā (2014. gada nogalē) EUPOL darbības notika Kabulā, Herātā un Mazārešarīfā.

06

Kopējās EUPOL izmaksas no 2007. gada maija līdz 2014. decembrim tuvojās 400 miljoniem EUR. Ar drošību saistītās izmaksas atbilda gandrīz trešdaļai no minētās summas⁶ (sk. arī II pielikumu).

1Agreement on Provisional Arrangements in Afghanistan Pending Re-establishment of Permanent Institutions [Vienošanās par pagaidu kārtību Afganistānā līdz pastāvīgo iestāžu atjaunošanai], Bonna, 2001. gada 5. decembris.

2Atbildot uz Vienošanos, ANO Drošības padomes 2001. gada 20. decembra rezolūcija nr. 1386 atļāva izveidot Starptautiskus Drošības atbalsta spēkus. 2011. gadā aptuveni 33 000 karavīri no 25 ES dalībvalstīm izveidoja ISAF.

3G8 ir forums, kurš pulcē astoņu vadošo valstu valdības (Amerikas Savienotās Valstis, Apvienotā Karaliste, Francija, Itālija, Japāna, Kanāda, Krievija un Vācija) un Eiropas Komisiju.

4ES kopīga deklarācija “Apņemoties izveidot jaunu ES un Afganistānas partnerību”, 2005. gada 16. novembris.

5Padomes vienotā rīcība 2007/369/KĀDP (2007. gada 30. maijs), ar ko izveido Eiropas Savienības Policijas misiju Afganistānā (EUPOL AFGHANISTAN) (OV L 139, 31.5.2007., 33. lpp.).

6Šajā summā ietvertas visas saistības līdz 2014. gada beigām, tādējādi tas neatspoguļo nesenākās saistības 57,75 miljonu EUR apmērā 2015. gadam (Padomes 2014. gada 17. decembra Lēmums 2014/922/KĀDP, ar ko groza un pagarina Lēmumu 2010/279/KĀDP par Eiropas Savienības Policijas misiju Afganistānā (EUPOL AFGHANISTAN) (OV L 363, 18.12.2014., 152. lpp.). Padome ir apstiprinājusi 10 finansēšanas lēmumus (un finansēšanas lēmumu pagarinājumus) kopumā par 392,4 miljoniem EUR saistībās un attiecīgās izmaksās par 346,2 miljoniem EUR. Personāla izmaksas (norīkotajiem, starptautiski nolīgtajiem un aptuveni 200 vietējiem darbiniekiem) veido ap 43 % no EUPOL budžeta, bet personāla un telpu drošības izmaksas – 28 %.

Revīzijas tvērums un pieeja

07

Palāta vērtēja, vai EUPOL Afganistānā savas pilnvaras īstenoja efektīvi. Revīzijas uzmanības centrā bija turpmāk minētie jautājumi.

a)Vai EUPOL bija labi izplānots un izveidots?

b)Vai EUPOL misija bija labi koordinēta ar dalībvalstīm, citām starptautiskajām ieinteresētajām personām un Afganistānas iestādēm?

c)Vai EUPOL saņēma savam mandātam atbilstošu pienācīgu operatīvo atbalstu un vadošos norādījumus?

d)Vai EUPOL sekmēja Afganistānas Valsts policijas attīstību un vai misijas rezultāti būs ilgtspējīgi?

e)Vai EUPOL darbības pakāpeniska pārtraukšana ir pienācīgi sagatavota?

08

Revīzija aptvēra laikposmu no EUPOL darbības sākuma 2007. gadā līdz 2014. gada beigām. Tā koncentrējās galvenokārt uz EUOPOL darbībām pēc 2012. gada.

09

Revīzija notika no 2014. gada jūlija līdz decembrim. Pierādījumus savam novērtējumam Palāta vāca, izmantojot dažādus līdzekļus, un tie bija

a)dokumentu analīze un literatūras apskats;

b)apmeklējums uz vietas Kabulā 2014. gada septembrī, lai pārbaudītu apliecinošos dokumentus, caurskatītu EUPOL procedūras un sistēmas un, visbeidzot, lai iztaujātu Valsts policijas virsniekus, Iekšlietu un Tieslietu ministrijas darbiniekus, EUPOL darbiniekus (ietverot mācībspēkus un darbaudzinātājus), ES īpašo pārstāvi Afganistānā (ESĪP), darbiniekus ES delegācijā Kabulā, ISAF un NATO personālu, Afganistānas Starptautiskā policijas koordinācijas valdi (IPCB), ANO attīstības programmu (UNDP) Kabulā un sešas ES pārstāvniecības Afganistānā⁷;

c)sarunas ar vadošajiem darbiniekiem Civilās plānošanas un īstenošanas centrā (CPĪC), Krīžu pārvarēšanas un plānošanas direktorātā (CMPD), Ārpolitikas instrumentu dienestā (FPI), ar atbildīgajiem darbiniekiem EĀDD un Komisijā, kuru pārziņā ir attiecīgā ģeogrāfijas nodaļa; tika iztaujāti arī piecu dalībvalstu pārstāvji⁸, kas piedalījās Krīžu pārvarēšanas civilo aspektu komitejā (CIVCOM) un, visbeidzot, NATO darbinieki;

d)izlases pārbaude, kurā ietilpa seši uzraudzības, darbaudzināšanas un konsultēšanas pasākumi un 11 projekti, kas bija plānoti un īstenoti no 2011. gada līdz 2014. gadam (sk. III pielikumu).

7Apmeklējumi Apvienotās Karalistes, Francijas, Itālijas, Nīderlandes, Vācijas un Zviedrijas pārstāvniecībās (vai arī tikšanās ar vēstniekiem vai misijas vadītājiem).

8Apvienotās Karalistes, Itālijas, Nīderlandes un Vācijas pārstāvji, kā arī CIVCOM priekšsēdētājs.

Apsvērumi

Atbilstošs mandāts, bet problemātisks sākums

10

Palāta pārbaudīja, vai pirms EUPOL izveides un izvietošanas bija veikts visaptverošs Afganistānas vajadzību novērtējums. Tā vērtēja arī, vai operatīvajām grūtībām saistībā ar EUPOL izvietošanu bija pievērsta pienācīga uzmanība.

1. fotoattēls

EUPOL biroju ēka

Avots: ERP.

EUPOL veidošana

11

Pirms Padomes lēmuma par EUPOL misijas sākšanu notika ES kopīga izvērtēšanas misija, pēc kuras Eiropas Savienībai cita starpā tika ieteikts apsvērt iespēju turpmāk atbalstīt Afganistānas policiju ar policijas misijas starpniecību. To apstiprināja nākamā apstākļu noskaidrošanas misija⁹ 2006. gada nogalē, pēc kuras tika ierosināts, ka ES varētu sniegt pievienoto vērtību, veicinot civilas kārtības uzturēšanas sistēmas plašāku sasaisti ar tiesiskuma sistēmu.

12

Abus apmeklējumus veica grupas, kurās piedalījās daudzi un dažādi eksperti kārtības uzturēšanas un tiesiskuma jomā. Šis sagatavošanas darbs pirms misijas sākšanas nodrošināja, ka EUPOL mērķi bija pieskaņoti prioritātēm, kas noteiktas 2006. gada Afganistānas Nolīgumā un Afganistānas valsts attīstības stratēģijas 2008.–2013. gadam drošības pīlārā. Ņemot vērā situāciju valstī, drošība bija būtiski svarīga, lai radītu apstākļus stabilitātei, ekonomiskai izaugsmei un nabadzības mazināšanai.

13

Vācijas Policijas projekta birojs (GPPO) jau bija sācis stabilu darbību Afganistānā, un izvēlētā pieeja bija veicināt tā sasniegumus, nodrošinot pastiprinātu un saskanīgu Eiropas klātbūtni drošības nozarē, it īpaši civilajā kārtības uzturēšanā. Vācijas policijas misijas ietvaros sekmīgi tika apmācīti hierarhijas augstākie slāņi – stratēģiskas konsultācijas tika sniegtas Iekšlietu ministrijai un Valsts policijai, tika uzlabota sadarbība ar starptautiskajiem dalībniekiem, bet mazāka uzmanība bija pievērsta Valsts policijas ierindas darbinieku apmācībai. Afgāņi un starptautiskie dalībnieki atzinīgi vērtēja EUPOL, jo misija nodrošināja to posmu, kura starptautiskajos centienos kopumā līdz šim trūka.

14

Tomēr, tā kā gandrīz nebija funkcionējošu policijas spēku, EUPOL mandāta īstenošana izrādījās ļoti darbietilpīga. Starp citiem kritiskiem punktiem bija analfabētisms, kas policijas darbinieku rindās bija līdz 80 %, un tas nozīmēja, ka daudzi policijas virsnieki nespēja apstrādāt pierādījumu vai izlasīt un uzrakstīt ziņojumus. EUPOL mandāta īstenošanu papildus apgrūtināja plaši izplatītā korupcija tiesībaizsardzības un tiesu iestādēs.

Izvietošanas grūtības

15

ES ir izdevies izveidot civilās policijas misiju īpaši nedrošos un naidīgos apstākļos. Tomēr, kad 2007. gada jūnijā, tikai divus mēnešus pēc Padomes lēmuma par misijas izveidi, sāka īstenot EUPOL, misija nepavisam nebija gatava sarežģītajam darbības kontekstam – tajā bija tikai četri darbinieki Kabulā, un tiem nebija piekļuves ne internetam, ne transporta. Lielākā daļa EUPOL darbinieku faktiski bija steigā pārdislocēti policijas virsnieki, kas bija norīkoti no atsevišķu ES dalībvalstu misijām¹⁰. Daži bija saņēmuši norādījumus par to, kā jaunā “Eiropas misija” atšķiras no to iepriekšējās divpusējās sadarbības kārtības.

16

Izvietošanas procesu papildus apgrūtināja vadības problēmas, kuras pirmajā posmā nozīmīgi traucēja darbībām: pirmajos 18 mēnešos EUPOL misijas vadītājs nomainījās trīs reizes. Loģistikas problēmas, kas saistītas ar aprīkojuma iepirkšanu vai EUPOL darbinieku izmitināšanu, bija citi svarīgi praktiski jautājumi, kuri vēl vairāk palēnināja darbības.

17

Vēl viens faktors bija dalībvalstu nevēlēšanās norīkot personālu misijai daļēji tāpēc, ka EUPOL sākums bija tik grūts (sk. arī 25. punktu). Bija iecerēts, ka līdz 2008. gada marta beigām misija pilnībā darbosies un tās klātbūtne būs nodrošināta Kabulā un atsevišķās provincēs. Taču tas netika panākts. Tās mandātā paredzētais štatu saraksts, kurā bija 200 starptautiski darbinieki, netika aizpildīts līdz 2009. gada februārim – gandrīz divus gadus pēc ES intervences sākuma.

18

Kaut arī Padome jau 2008. gadā atzina, ka sākotnējā darbinieku skaita papildinājums jādivkāršo līdz 400, EUPOL vēl līdz 2010. gada beigām nebija sasniedzis 300 darbinieku robežu (75 % no plānotās jaudas), un darbinieku skaita maksimumu (350) sasniedza tikai 2012. gada janvārī, bet pēc tam darbinieku skaits samazinājās (sk. 2. attēlu).

2. attēls

Kopējais starptautisko (norīkoto un nolīgto) un ES norīkoto darbinieku skaits EUPOL katra gada 31. decembrī no 2007. līdz 2014. gadam

Avots: EĀDD (CPĪC).

19

Tam, kāpēc misija nesasniedza plānoto jaudu, bija vairāki iemesli:

a)Afganistānas drošības situācijas dēļ EUPOL bija grūtības atrast brīvprātīgos;

b)EUPOL konkurēja ar citām KDAP misijām, kam vajadzēja norīkotus (mazākā mērā – nolīgtus) ekspertus; šajā ziņā Afganistāna bija mazāk saistoša iespēja. EUPOL arī vajadzēja konkurēt ar citām starptautiskām misijām, tādām kā NATO Apmācības misija Afganistānā (NTM-A) un ANO misijas;

c)atsevišķas norīkoto ekspertu amata vietas, kurās bija vajadzīgas zināšanas projektu analīzē un ziņojumu gatavošanā, kompetence jurisprudencē vai pieredze tiesiskuma jomā, bija grūti aizpildīt, jo bija maz pieteikumu;

d)ņemot vērā EUPOL uzdevumu raksturu, dažās amata vietās bija vajadzīgi speciālisti ar darba pieredzi valsts ministrijās; visgrūtāk bija aizpildīt policijas darbaudzinātāju amata vietas Iekšlietu ministrijā.

20

EUPOL ir pilnvarots īstenot policijas reformu centrālā, reģionālā un provinču līmenī. Tomēr izvietošana provincēs bija problemātiska, jo nebija pienācīgu drošības nosacījumu, bija loģistikas problēmas un trūka pienācīgu izmitināšanas iespēju.

21

Šādos apstākļos 2008. gadā EUPOL izvietoja teritoriālos birojus 11 provincēs¹¹ (sk. IV pielikumu) un 2009. gadā palielināja to skaitu līdz 16. EUPOL nespēja izvietoties konkrētās Afganistānas provincēs, kā bija plānots, jo ASV un Turcija nebija parakstījušas tehniskos nolīgumus ar EUPOL provincēs, kur tās bija izvietojušās. Turklāt lielākajā daļā teritoriālo biroju trūka darbinieku, to bija pietiekami tikai divos birojos (Herātā un Mazārešarīfā), kur strādāja vairāk nekā 10 cilvēki. To apstiprināja iekšējais EĀDD novērtējums, kuru 2011. gadā veica CPĪC¹² un kurā tika secināts, ka misijas nodrošināšana provincēs līdz šim laikam ir bijusi “diezgan vāja un ar nenozīmīgu ietekmi”. EUPOL teritoriālo biroju radikālu samazinājumu noteica Eiropas provinču atjaunošanas grupu faktiskā slēgšana Afganistānas provincēs. Līdz 2013. gadam no daudzajiem teritoriālajiem birojiem ārpus Kabulas palika tikai divi.

Starptautisko centienu saskaņošanas grūtības

22

Palāta pārbaudīja, vai EUPOL misija bija labi saskaņota ar citiem ES centieniem, citiem starptautiskajiem dalībniekiem un Afganistānas iestādēm.

Eiropa iegulda lielu darbu, bet nav visaptverošas Eiropas pieejas

23

Apstākļu noskaidrošanas misijas ziņojumā tika norādīts, ka sekmīgas misijas izšķirošais faktors bija tas, ka tai bija jāsniedz dalībvalstīm vienota sistēma, atbalstot “Eiropas balsi” saistībā ar policijas reformu Afganistānā. Līdzīgi vienotajā rīcībā, ar kuru Padome izveidoja EUPOL¹³, bija noteikts, ka misija pēc vajadzības koordinē un sekmē projektus, kurus īsteno un par kuriem atbild dalībvalstis un trešās valstis, un sniedz konsultācijas attiecībā uz tiem. Tas izrādījās problemātiski turpmāk minēto galveno iemeslu dēļ.

24

Pirmkārt, koordinācija starp EUPOL, ESĪP un ES delegāciju sākumā bija ļoti vāja, kaut arī, sākot ar 2010. gadu, pārskatītajā mandātā bija sīkāk paskaidrotas to attiecīgās funkcijas un pienākumi. Bija iekļauta papildus norāde uz misijas vadītāja pienākumu: misijas vadītāja pienākums bija “saskaņot ar citiem ES dalībniekiem uz vietas un (..) saņemt vietējus politiskus norādījumus no ESĪP”. Iekšējā ES koordinēšana uzlabojās, kad 2011. gadā tika izveidots EĀDD, kas nodrošināja strukturētu koordinācijas mehānismu un iecēla vēstnieku ar divējādām pilnvarām (gan ESĪP, gan ES delegācijas vadītājs).

25

Otrs izaicinājums bija tas, ka ES dalībvalstis turpināja savas individuālās darbības, paralēli norīkojot darbiniekus EUPOL misijā. Dalībvalstīm bija savas darbības preferences policijas, tiesībaizsardzības un tiesiskuma jomā Afganistānā. Pievienošanos EUPOL, kas neparedzēja divpusēju centienu saglabāšanu, reizēm uzskatīja par valsts ietekmes un redzamības zaudēšanu attiecīgajā vietā.

26

Laika gaitā EUPOL ir ieguldījis lielu darbu, lai saskaņotu savas darbības ar ES dalībvalstīm saistībā ar īpašiem projektiem. Viens no piemēriem ir ciešā sadarbība starp EUPOL un Vācijas Policijas projekta grupu (GPPT).

27

Dažas dalībvalstis¹⁴ ir vienlaikus piedalījušās arī apvienotajos Eiropas centienos, piemēram, Eiropas Žandarmērijas spēkos (EGF)¹⁵. Tajās ES dalībvalstīs, kurās darbojas žandarmērijas modelis, tādējādi bija daudz vairāk kopīga ar EGF vai NATO NTM-A¹⁶ pieeju nekā ar to civilo kārtības uzturēšanas veidu, ko EUPOL centās panākt. Dažas no aptaujātajām ES dalībvalstīm arī pauda viedokli, ka žandarmērijas apmācību modelis bija piemērotāks Afganistānas situācijai uz vietas.

Neraugoties uz centieniem, EUPOL ir bijušas ierobežotas iespējas ietekmēt galvenos dalībniekus

28

Attiecībā uz EUPOL mērķi uzlabot starptautisko darbinieku kohēziju un koordināciju misijas ierobežotais lielums bija viens no kavējošiem faktoriem, kad vajadzēja uzņemties vadību šajā jomā. Salīdzinājumā ar NATO vadīto NTM-A misiju EUPOL bija mazs dalībnieks. EUPOL bija grūti panākt kādu vērā ņemamu ietekmi pār šo vērienīgo starptautisko struktūrvienību.

29

Vēl viens negatīvs faktors bija lielā mērā nesekmīgais darbs, ko veica Afganistānas Starptautiskās Policijas koordinācijas valde (IPCB)¹⁷. Pēdējo 13 gadu laikā vairāk nekā 37 dažādi starptautiski donori ir bijuši iesaistīti Afganistānas policijas attīstības atbalstīšanā, lielākā daļa no tiem savu ieguldījumu deva NTM-A, EUPOL vai abās misijās. Saskanības nodrošināšanai 2007. gadā izveidoja IPCB, lai tā rīkotos kā galvenā struktūra, kas koordinē ar policiju saistīto darbu. Kaut gan EUPOL sniedza IPCB diezgan lielu atbalstu darbības spēju un administratīvajā jomā, IPCB sasniedza ļoti ierobežotus rezultātus starptautiskās kopienas sadarbības veicināšanas aspektā. Starptautiskās ieinteresētās personas nevēlējās, lai kāds tās koordinētu, un uztvēra IPCB kā ambiciozu ES iniciatīvu, ar kuras palīdzību ES vēlas pārņemt vadību kārtības uzturēšanas nozarē. Turklāt IPCB neadekvātie rezultāti bija tieši saistīti ar slikti organizētiem procesiem, kas uzliek papildu slogu iesaistītajām personām, bet nedod īpašu skaitļos izsakāmu iznākumu.

30

Palāta secināja, ka sadarbība ar NATO vadītajām struktūrām laika gaitā ir pakāpeniski uzlabojusies. Šīs sadarbības taustāmi rezultāti bija plašākas drošības procedūras attiecībā uz EUPOL darbiniekiem, un vienošanās par kopīgu Profesionālās apmācības padomes izveidi, lai izstrādātu un apstiprinātu policijas mācību programmu.

Centrālo dienestu atbalsta funkcijas un vadošie norādījumi laikā gaitā ir uzlabojušies

31

Palāta pārbaudīja, vai ES dalībvalstis un EĀDD ir pienācīgi pielāgojuši EUPOL mandātu misijas darbības laikā, vai EUPOL ziņojumi sniedz patiesu priekšstatu par misijas sasniegumiem un kādu atbalstu un vadošos norādījumus misija saņēma.

Plānošanas un ziņošanas spējas ir uzlabojušās, bet nepilnības paliek

32

Palāta konstatēja, ka ES dalībvalstis un EĀDD ir regulāri pielāgojušas EUPOL mandātu atbilstoši mainīgajām prioritātēm un apstākļiem uz vietas.

33

Kopš Padome 2007. gadā apstiprināja pirmo darbības plānu (OPLAN), galvenie plānošanas dokumenti ir pārskatīti četras reizes:

a)2008. gadā pārskatīšana bija nepieciešama, reaģējot uz Padomes jaunajām saistībām divkāršot (līdz 400) misijai norīkoto starptautisko ekspertu skaitu;

b)2010. gadā pārskatīšana notika galvenokārt tāpēc, ka jaunais Afganistānas iekšlietu ministrs nolēma noteikt citas prioritātes un atbilstoši citu pieprasījumu EUPOL, kā rezultātā misijas galvenais darbības virziens tika zināmā mērā pieskaņots ministrijas prioritātēm¹⁸;

c)galvenais iemesls 2013. gada pārskatīšanai bija starptautiskās kopienas apņemšanās atbalstīt stingrus pretkorupcijas pasākumus un stiprināt tiesiskumu. Šī pārskatīšana ļoti akcentēja Afganistānas policijas profesionalizāciju saskaņā ar “desmit gadu redzējuma”¹⁹ dokumentu;

d)pašu nesenāko pārskatīšanu 2014. gada jūlijā ierosināja, lai varētu izstrādāt operatīvās detaļas EUPOL misijas pakāpeniskai izbeigšanai līdz 2016. gada beigām, ievērojot Padomes 2014. gada 23. jūnija lēmumu.

34

Attiecībā uz savu darbību operatīvo plānošanu stratēģiskos mērķus, ko ES dalībvalstis izvirzījušas operācijas plānā, EUPOL transponē misijas īstenošanas plānā (MĪP), kurā katram mērķim noteikti konkrēti uzdevumi, katram uzdevumam konkrēti atskaites punkti un katram atskaites punktam objektīvi pārbaudāmi rādītāji.

35

Palāta secināja, ka līdz 2013. gadam katrā MĪP bija pārāk daudz atskaites punktu (līdz pat 600). Tas neļāva misijas vadībai izmantot MĪP, lai efektīvi vadītu misiju. Palāta analizēja nesenākos misijas īstenošanas plānus (2013. un 2014. gadam) un ievēroja lielus uzlabojumus salīdzinājumā ar senākiem plāniem, tostarp papildinājumu pamatinformācijai par darbībām, kā arī skaidrāku saikni starp mērķiem, uzdevumiem un atskaites punktiem un savstarpējas atsauces starp līdzīgām darbībām. Taču rezultātu rādītāji nebija pienācīgi balstīti rūpīgā vajadzību novērtējumā vai saistīti ar EUPOL darbības atskaites punktiem. Daži rādītāji vairāk koncentrējās uz tiešajiem rezultātiem, nevis uz iznākumu²⁰.

36

Palāta novēroja, ka EUPOL ziņojumu precizitāte un patiesums arī ir pakāpeniski uzlabojušies. Tomēr līdz 2014. gada beigām EUPOL misija nebija sagatavojusi vienu un visaptverošu uzraudzības tabulu, lai saistītu atskaites punktus ar attiecīgajām darbībām, panākto progresu un koriģējošiem pasākumiem²¹.

Centrālo dienestu vadošie norādījumi un atbalsta funkcijas: nepilnības tiek novērstas

37

EĀDD un Komisijas²² uzdevums ir izstrādāt vadošus norādījumus KDAP misijām. Šiem norādījumiem jābūt pietiekami visaptverošiem un izvērstiem, lai palīdzētu misijām īstenot to mandātus un lai nodrošinātu, ka darbinieki ar nelielu iepriekšējo pieredzi misijas procedūrās var strādāt efektīvi.

38

Kaut gan EĀDD ir sagatavojis aptuveni 50 koncepcijas dokumentus un pamatnostādnes par EUPOL darbībām, EUPOL darbinieki Kabulā pauda bažas, ka šie dokumenti gan sniedz pamatnorādes (definīcijas un teorētiskos aspektus), bet nav īpaši noderīgi praktiskiem nolūkiem. Piemēram, pamatnostādnēs par atskaites punktu īstenošanu nav izvērsti aplūkots, kā rīkoties katrā posmā, proti, kā pienācīgi veikt vajadzību novērtējumu vai stāvokļa analīzi. Tajās arī nav piemēru vai veidņu, kas atvieglotu ierosinātās metodoloģijas īstenošanu.

39

īpašu interesi izraisa EUPOL rokasgrāmata darbaudzinātājiem. Kaut arī darbaudzināšana ir viena no EUPOL pamatdarbībām, misijai bija jāizstrādā pašai sava rokasgrāmata darbaudzinātājiem. Taču tas tika izdarīts tikai 2013. gada aprīlī, veidojot to kā pastāvošo koncepciju, metodoloģiju un paraugprakses kompilāciju, kas pielāgota apstākļiem, ar kuriem sastopas EUPOL misijas darbaudzinātāji. Šo rokasgrāmatu vēlāk izmantoja EĀDD, lai darbaudzinātājiem sagatavotu izvērstus norādījumus, ko izplatīja visās KDAP misijās.

40

Tas, ka nebija standartizētu KDAP norādījumu, lika misijai zaudēt laiku, izstrādājot norādījumus un procedūras, nevis koncentrēties pamatdarbībām. Tagad EĀDD strādā, lai labotu šīs nepilnības.

41

EĀDD un Komisija arī izsver iespējas panākt lielāku efektivitāti, centralizējot atbalsta funkcijas vienā kopīgā pakalpojumu centrā. Pašlaik tas strādā arī pie idejas izveidot centralizētas un integrētas informācijas pārvaldības sistēmas cilvēkresursu, IT un loģistikas jomās nolūkā aptvert visas KDAP misijas. Vēl nav pieņemti lēmumi šādā sistēmā iekļaut noliktavu krīžu civilas pārvarēšanas misiju vajadzībām, ko izveidoja 2012. gadā²³. Tas varētu uzlabot pašlaik notiekošo civilo misiju līdzekļu pārvaldību.

EUPOL ietekme: panākumi vietējā mērogā, bet kopumā pastāv bažas par ilgtspēju

42

Palāta pārbaudīja, vai EUPOL ir sekmējis Valsts policijas, Iekšlietu ministrijas un atsevišķu krimināltiesas iestāžu panākto virzību katrā no darbības virzieniem, vai uzraudzība, darbaudzināšana, apmācība un konsultēšana ir nesušas plānotos rezultātus²⁴ un kādā mērā šie rezultāti būs ilgtspējīgi.

Uzlabojumi bija nozīmīgāki divos no EUPOL trijiem darbības virzieniem

43

Uzlabojumi bija nozīmīgāki divos no EUPOL trijiem darbības virzieniem. Attiecībā uz 1. darbības virzienu (virzīt uz priekšu Iekšlietu ministrijas institucionālo reformu) Valsts policija ir veikusi nozīmīgus pasākumus, lai attīstītu civilu kārtības uzturēšanu, tomēr tā joprojām ir ļoti militāra organizācija. Kaut arī Iekšlietu ministrija ir sagatavojusi daudzus iekšpolitiskus paziņojumus, līdz šim visā valstī ir īstenoti tikai daži no tiem. Lai pārvaldītu savus plašos cilvēkresursus, tā ir izveidojusi un uztur elektronisku datubāzi (Tashkeel), taču tai ir ierobežotas iespējas šo rīku izmantot pilnībā, un joprojām ir pilnveidojama izvietošanas plānošanas elastība. Trūkst profesionālu ierēdņu, kuriem būtu vajadzīgā pieredze un zināšanas administratīvā darbā. Neraugoties uz EUPOL atbalstu, dzimumu līdztiesības un cilvēktiesību neievērošana nesen kā problēmas atklājās Izglītības ministrijā. Piemēram, starp Valsts policijas virsniekiem sieviešu joprojām ir tikai 2 %. Nozīmīga problēma ministrijā un policijā joprojām ir korupcija, un tas grauj sabiedrības uzticēšanos.

44

Attiecībā uz 2. darbības virzienu (profesionālas Valsts policijas veidošana) sabiedriskās kārtības uzturēšanas koncepcija, kuras uzmanības centrā ir policija, kas veido sakarus un strādā ciešā sadarbībā ar iedzīvotājiem, dažos apgabalos pamatlīmenī ir daļēji īstenota, un kopumā koncepcija ir pieņemta kā nākotnē vēlamais kārtības uzturēšanas modelis Afganistānā. Izlūkdatos balstīta kārtības uzturēšana arī ir pieņemta kā efektīvs līdzeklis profesionālas Valsts policijas izveidei, tomēr to neizmanto visā valstī. Noziedzības datu pārbaude liecina, ka Afganistānas kriminālpolicijai ir ierobežotas iespējas izmeklēt un atklāt noziegumus. Kriminālizmeklēšanas nodaļas tehniskā spēja un vadības spēja joprojām ir neizstrādāta, jo informācijas apmaiņa nenotiek un nav arī pienācīgu apmācības dokumentu. Attiecības starp policijas virsniekiem un prokuratūru bieži vien ir vājas un neefektīvas. Starptautiskā sabiedrība ir mudinājusi Valsts policiju un ģenerālprokuroru sadarboties gan iestāžu, gan operatīvā līmenī un sniegusi atbalstu šajā jomā. Kopumā sadarbības līmenis ir uzlabojies, tomēr to lietu, par kurām policija ziņo ģenerālprokuroram, joprojām nav daudz. Policija ir demonstrējusi spēju profesionāli veikt lielmēroga operācijas (droša vide neseno vēlēšanu norisei bija liels sasniegums), bet ir vajadzīga turpmāka palīdzība kārtības uzturēšanai ikdienā, it īpaši attiecībā uz spēju efektīvi reaģēt. Tas, ka ir izveidoti Valsts policijas izsaukuma centri, kas saistīti ar operatīvajiem centriem, ir vispāratzīts un nozīmīgs atskaites punkts ceļā uz labāku policijas komandstruktūru un kontroli. Visbeidzot, apmācības spēja ir novērtēta kā efektīva, tomēr šajā jomā problēmas vēl paliek, tostarp tas, ka koledžām, kuras nesen nonākušas pilnīgā Afganistānas pārziņā, ir jākļūst par specializētiem izcilības centriem.

45

Trešais darbības virziens (Valsts policijas sasaiste ar tieslietu reformu) EUPOL ir bijis visproblemātiskākais rezultātu sasniegšanas ziņā. Tomēr tas jāskata, ņemot vērā ierobežoto atbalstu, ko sniedza starptautiskā kopiena. Kaut arī Tieslietu ministrijas un Ģenerālprokurora biroja kopēja darbības spēja ir uzlabojusies, to institucionālo attīstību kavē drošības situācija un nemiernieku uzbrukumi²⁵, profesionālisma trūkums, nepienācīgi apmācīti apsūdzības uzturētāji un korupcija. Sadarbība starp policiju un apsūdzības uzturētājiem joprojām ir ierobežota, un gan iestāžu, gan individuālā līmenī ir daudz problēmu un trūkumu, īpaši saistībā ar lietas ierosināšanu par korupciju starp augstiem ierēdņiem. Afganistānā joprojām ir grūti aizsargāt apsūdzēto un aizdomās turēto tiesības un nodrošināt, ka viņi var īstenot savas tiesības. Attiecībā uz krimināltiesību izstrādi, pieņemšanu un īstenošanu zināma virzība ir notikusi, taču starptautiskās pamatprasības tiesiskuma, pretkorupcijas un cilvēktiesību jomā joprojām nav ievērotas.

EUPOL misija ir bijusi lielā mērā veiksmīga pasākumos, kas saistīti ar mācībām, bet mazāk darbaudzināšanas un konsultēšanas jomā; projektu ieguldījums misijas mērķus sasniegšanā nav liels

46

EUPOL ieguldījums policijas apmācībā ir bijis daudzveidīgs. Misija izveidoja pieeju “apmāci mācībspēku” un sniedza mācību kursus Valsts policijai, vienlaikus piedāvājot darbaudzināšanu Iekšlietu ministrijai un Valsts policijai par apmācības jautājumiem. Visbeidzot, pēc tās iniciatīvas ir izveidota Policijas darbinieku koledža – pastāvīga mērķtiecīgas apmācības iestāde, un ir sagatavota mācību programma²⁶.

47

2008. gada nogalē EUPOL sāka pastiprināt un attīstīt mācību komponentu tādā veidā, ka tas kļuva par misijas darbības stūrakmeni. Līdz 2014. gada nogalei misija bija izstrādājusi un sniegusi apmēram 1400 mācību kursus aptuveni 31 000 apmācāmo. Palāta, apmeklējot Kabulu, ieguva pierādījumus, ka EUPOL pasākumi, kas saistīti ar mācībām, ir sekmējuši Valsts policijas profesionālisma attīstību. Kursi bija būtiski un novērsa lielus trūkumus izglītībā. Kursu adresāts bija augsta ranga policijas virsnieki, kuru izglītošanu neaptvēra citas starptautiskas struktūras, līdz ar to EUPOL sniedza reālu ES pievienoto vērtību, iekļaujot civilas kārtības uzturēšanas elementus Valsts policijas priekšnieku apmācībā. Turklāt pieeja “apmāci mācībspēku” ir sekmējusi Afganistānas līdzatbildību un ir uzlabojusi mācību pasākumu ilgtspēju.

48

Policijas darbinieku koledžas izveide bija atskaites punkts, ar kuru sākot policijas izglītības sistēma pārgāja Afganistānas vadībā. 2010. gadā EUPOL aizsāka diskusijas ar Iekšlietu ministriju (saskaņoti ar NTM-A un GPPT) par Policijas darbinieku koledžas koncepciju. Visi iesaistītie vienojās, ka Policijas darbinieku koledža jāveido kā platforma, kas sniegtu turpmāku apmācību policijas virsniekiem stratēģiskā, operatīvā un taktiskā līmenī. 2010. gada augustā pēc priekšizpētes ES ierosināja saskaņotu rīcību, ar kuru a) EUPOL – saskaņā ar savu mandātu – izstrādātu mācību programmu un kursus jaunajai koledžai un b) ES delegācija un FPI finansētu mācību telpas un nodrošinātu projekta vadību, ievērojot Stabilitātes instrumenta regulu²⁷. Šis projekts tika sākts kā steidzams, un koledžas izveide tika pabeigta 2014. gada janvārī; tās galīgās izmaksas bija 7,3 miljoni EUR.

2. fotoattēls

EUPOL un Afganistānas policija

Avots: EUPOL.

49

Jautājumā par mācību programmu Valsts policijas mācībspēki bija apņēmušies strādāt ar esošajām programmām un tās papildināt un pilnveidot. Tomēr daži no mācībspēkiem norādīja, ka mācību programmai jābūt vairāk pielāgotai Afganistānas kontekstam, iekļaujot tādus jautājumus kā islāma tiesību sistēma un vietējās paražas, tos ilustrējot ar praktiskiem piemēriem no ikdienas dzīves Afganistānā. Daži mācībspēki arī atzina, ka ir atmetuši dažus tematus, piemēram, par korupciju, cilvēktiesībām un dzimumu līdztiesību, kurus tie aprakstīja kā nevajadzīgus vai sensitīvus.

50

EUPOL nav veicis visaptverošu novērtējumu par savu darbaudzināšanas un konsultēšanas pasākumu rezultātiem. Tomēr revidenti atrada pierādījumus, ka EUPOL darbaudzināšana un konsultēšana palīdzēja uzlabot attiecīgajās Afganistānas iestādēs (Valsts policijā, Iekšlietu ministrijā, Tieslietu ministrijā) nodarbināto personu profesionālās prasmes. Tika secināts, ka, izņemot dažus gadījumus, EUPOL aptvertās amata vietas Afganistānas ministrijās un Valsts policijā bija saskaņā ar misijas mandātu un atbilda tam.

51

Tipiski EUPOL darbaudzināšanas, konsultēšanas un uzraudzības pasākumu piemēri ir sniegti 3. izcēlumā.

3. izcēlums

Darbaudzināšanas, konsultēšanas un uzraudzības pasākumu piemēri

1. piemērs. EUPOL konsultē Tieslietu ministrijā

Saskaņā ar 3. darbības virzienu (Valsts policijas sasaiste ar plašāku tiesiskuma sistēmu) EUPOL eksperts sniedza atbalstu Afganistānas Tieslietu ministrijas Juridiskā departamenta Krimināltiesību daļas vadītājam nolūkā uzlabot darbības spēju un gūt rezultātus šādās jomās:

οtiesību akta izstrāde;

οatbalsts mācekļiem Cilvēku nolaupīšanas un cilvēktirdzniecības apkarošanas sekretariātā;

οmācekļu vajadzību analīze atbilstoši departamentiem un apmācību un darbsemināru organizēšana;

οprezentāciju sniegšana par starptautiskajām tiesībām un ārzemju tiesību sistēmu salīdzinošās studijas.

2. piemērs. EUPOL īsteno darbaudzināšanu policijas darbinieku apmācības koledžā

Policijas darbinieku koledžas vadībai, kas sniedz un izstrādā mācības Afganistānas Valsts policijai, joprojām ļoti pietrūkst vadības iemaņu. Palātas revīzijas laikā EUPOL darbinieks konsultēja un apmācīja Policijas darbinieku koledžas vadītāju nolūkā uzlabot tā stratēģiskās vadības un plānošanas iemaņas.

52

Tomēr bija arī nozīmīgi trūkumi. Mācekļu izvēle nebija pienācīgi pamatota darbaudzināšanas dokumentācijā. Nevienā no sešām caurskatītajām dokumentu mapēm revidenti neatrada strukturētu paskaidrojumu, kas sniegtu argumentus tam, kāpēc konkrētais māceklis izraudzīts. Tādējādi ir grūti skaidri noteikt, kāpēc EUPOL darbaudzināšanai, uzraudzībai un konsultēšanai izvēlējās pašus svarīgākos amatus. Tāpat arī nebija analīzes par Afganistānas darbības spējas trūkumu uztveri vai attiecīgi plāna konkrētu nepilnību novēršanai.

53

Reālu rezultātu sasniegšana darbaudzināšanā un konsultēšanā ir sarežģīts un ilgs process, kuru ietekmē arī ārēji faktori, tādi kā sarežģītā drošības situācija, biežā Afganistānas ierēdņu kadru mainība un EUPOL darbaudzinātāju rotācija²⁸ (sk. 4. izcēlumu).

54

Neraugoties uz EUPOL darbaudzinātāju regulāro rotāciju, EUPOL nav ieviesis pastāvīgas, skaidras un konsekventas darba pārņemšanas procedūras, kuras nodrošinātu vienmērīgu darbības turpinājumu un novērstu pārrāvumus un atkāpes, kas varētu sarežģīt darbaudzinātāja un mācekļa attiecības. Palāta secināja, ka darba tālāknodošana bija ļoti atkarīga no konkrētā darbaudzinātāja un to bieži vien negatīvi ietekmēja jaunā darbaudzinātāja vēlā ierašanās un konsekventu procedūru trūkums.

4. izcēlums

Tipiski izaicinājumi, ar ko saskārās EUPOL konsultanti

1. piemērs. Vietējo darbinieku kadru mainība

Viens no EUPOL galvenajiem mērķiem bija atbalstīt Afganistānas centienus uzlabot kriminālizmeklēšanas tehnikas un procedūras. Tomēr Palātas revidenti konstatēja, ka ilgtspējīgam darbam nopietni bija kaitējusi biežā Kriminālizmeklēšanas departamenta (CID) darbinieku kadru mainība Iekšlietu ministrijā. Palātas revīzijas laikā EUPOL 15 mācekļi Iekšlietu ministrijā bija nomainīti cits pēc cita dažādu iemeslu dēļ, ietverot politiski motivētus darbinieku pārvietojumus.

Cits piemērs ir darbaudzināšana Kabulas 4. policijas iecirknī projekta Phoenix ietvaros; šis projekts bija viens no EUPOL pamatpasākumiem, kura mērķis bija veicināt civilas kārtības uzturēšanas principu un prakses pieņemšanu Afganistānā. Šajā policijas iecirknī pusotra gada laikā vadošo amatpersonu nomainīja piecas reizes.

2. piemērs. Darbaudzināšanas un konsultēšanas tēmu saskaņotība ar misijas mērķiem

Revīzijā apstiprinājās grūtības, ar kurām saskārās EUPOL darbaudzinātāji, cenšoties pieskaņot sesijas MĪP mērķiem. Kaut arī konkrētajos darbaudzināšanas plānos mērķi bija izvirzīti pareizi, darbaudzināšanas sesijas bieži vien novirzījās no tēmas darbaudzinātāju slodzes, personisku iemeslu, pakalpojumu lūgumu, dažādu sūdzību vai vienkārši intereses vai laika trūkuma dēļ.

55

Detalizēta darbaudzināšanas sesiju reģistrēšana ir viens no galvenajiem līdzekļiem pārskatatbildības nodrošināšanai un uzraudzības, darbaudzināšanas un konsultēšanas pasākumu efektivitātes mērīšanai. Revīzijā konstatēja, ka EUPOL darbaudzinātāji ir regulāri veikuši reģistrāciju, bet nav darījuši to saskaņotā veidā. Turklāt reģistrācijas žurnāli nebija strukturēti laikā, bet tas būtu ļāvis reāli izmērīt progresu.

56

Šajā kontekstā 2013. gada aprīlī izdotajā EUPOL rokasgrāmatā darbaudzinātājiem ir noteikumi, kas, pareizi piemēroti, būtu varējuši palielināt pārredzamību, pārskatatbildību un konsekvenci. Tomēr revīzijas laikā bija pāragri spriest par reālu progresu attiecībā uz vajadzību novērtējumu un mācekļu atlasi, progresa ziņojumiem, uzraudzību, darba tālāknodošanu vai vērtēšanu.

57

Projekti, kurus EUPOL īstenoja, bija galvenokārt neliela mēroga piegāžu vai remontdarbu līgumi, konferences un darbsemināri. Palāta secināja, ka, kaut arī lielākā daļa pārbaudīto projektu kopumā atbilda un principā bija noderīgi misijas mandātam, katrs EUPOL darbaudzinātājs parasti ierosināja projektus konkrētā interešu jomā, nepiemērojot pieeju, ko pamato sistemātisks vajadzību novērtējums.

58

Taču atsevišķie projekti tikai nedaudz sekmēja misijas mērķus sasniegšanu. Izstrādājot projektus, EUPOL pievērsa nepietiekamu uzmanību vajadzībai izmantot visaptverošu pieeju, kas ļautu projektiem sekmēt misijas mērķu sasniegšanu stingrā sasaistē ar atsevišķajiem MĪP atskaites punktiem. Turklāt EUPOL, izstrādājot projektus, nebalstījās uz loģisku sistēmu, kas ļauj vieglāk apzināt uzdevumus, mērķus, pasākumus, tiešos rezultātus, iznākumu un ietekmi (sk. 5. izcēlumu).

5. izcēlums

Projektu pasākumu piemēri

1. piemērs

Lai palīdzētu Valsts policijai risināt problēmas, kas saistītas ar bērnu tiesību pārkāpumiem un sliktu izturēšanos pret bērniem, EUPOL ierosināja izveidot apmācības paketi par bērnu tiesībām un kārtības uzturēšanu, paketē iekļaujot bukletu un izglītojošu video. Paketes mērķis bija visā valstī apmācīt Valsts policijas darbiniekus un nostiprināt viņu apziņā cilvēktiesību pamatprincipus, izmantojot praktiskus piemērus par to, kā cienīt un aizsargāt bērnus. Bukletu publicēja dari un puštu valodā (90 000 eksemplāri) un angļu un dari valodā (10 000 eksemplāri). Stundu ilgais video balstījās uz četriem patiesiem stāstiem par dzīvi Afganistānā. Kopējās izmaksas bija 100 000 EUR.

2. piemērs

2014. gada janvārī EUPOL organizēja konferenci un darbseminārus par izlūkdatos balstītu kārtības uzturēšanu. Šā pasākuma mērķgrupa bija vadošie policijas iecirkņu darbinieki Kabulā. Aplūkotās tēmas bija izraudzītas tā, lai veidotu izpratni un ikdienas praksē iekļautu izlūkdatos balstītas kārtības uzturēšanas stratēģijas. Šā pasākuma budžets bija 12 000 EUR.

59

Projektu īstenošanu traucēja iekšēji faktori, it īpaši sadrumstalotība, sarežģītas iepirkuma procedūras, pieredzes trūkums projektu vadīšanā, neprecīzas tehniskās specifikācijas un biežā EUPOL personāla rotācija. Projektu efektivitāti ievērojami mazināja arī ārējie faktori, piemēram, tas, ka uz līgumslēdzējiem nevar paļauties, ka nav stabilu tirgus nosacījumu un ka vietējie apstākļi un drošības situācija ir nepastāvīgi. Rezultātā 2011.–2014. gadā budžeta izpildes līmenis bija zems (aptuveni 43 %) un daudzi pretendenti atsauca piedāvājumus neprecīzo tehnisko specifikāciju dēļ. EUPOL ir īstenojis vidēji 45 projektus ik gadu, katra projekta vidējais budžets bijis aptuveni 40 000 EUR. Nesen CPĪC un EUPOL pārbaudīja daudzus projektus un apzināja apgūstamās atziņas, un tas ir ļāvis uzlabot metodoloģiju²⁹.

60

Lai vienkāršotu iepirkumu, FPI no 2013. gada 29. janvāra atļāva izmantot elastīgas procedūras. Tas atļauj sarunu procedūru izmantot kā standarta procedūru tikai vienā konkursā³⁰. Šo izmaiņu rezultātā ir ievērojami palielinājusies to procedūru daļa, kuras beidzas ar līguma noslēgšanu, tā ir augusi no 61 % 2012. gadā līdz 74 % 2013. gadā. Tomēr iepirkuma statistikas datu analīze liecina, ka anulēto procedūru daļa saglabājas stabila – 24 %, un tas galvenokārt notiek tāpēc, ka nav saņemti piedāvājumi, piedāvājumu summas pārsniedz konkursu budžetu vai arī piedāvājumi nav tehniski atbilstoši.

Priekšnoteikumi ilgtspējīgiem sasniegumiem līdz šim vēl nav izveidoti

61

Revīzijas aptvertajā laikposmā Valsts policija ir panākusi uzskatāmu progresu. Nav šaubu, ka daļa no šā progresa ir EUPOL nopelns, jo misija bija liels starptautisks ieguldītājs šajā zemē. Taču saskaņā ar EĀDD sagatavoto stratēģisko apskatu³¹ policijā un tieslietu jomā joprojām ir sistēmiskas nepilnības, tostarp neatbilstoša institucionālā attīstība, daļēji neefektīvs juridiskais regulējums un atsevišķu darbinieku ierobežotā darbības spēja. Politiskā ietekme, korupcija un neizbēgamā kārtības uzturēšanas spēku koncentrēšana nemieru novēršanai, lai uzlabotu slikto kopējo drošības situāciju, joprojām kavē krimināltiesību nozares pilnīgāku institucionālo attīstību kopumā. Tas var ietekmēt līdz šim panāktā progresa ilgtspēju.

62

Afganistānas 2014. gada budžets bija aptuveni 7,6 miljardi USD, un bija paredzēts, ka līdzekļu devēji sniegs aptuveni 4,8 miljardus USD – ap 60 % no kopsummas. Afganistānas armijas un policijas atļautais lielums ir 352 000 cilvēki. Lai samazinātu šādu spēku uzturēšanas izmaksas, NATO plāno līdz 2017. gadam cilvēku skaitu samazināt līdz 228 500, ja drošības situācija to atļaus. Tomēr analītiķi³² uzskata: “visticamāk, drošības vide 2015.–2018. gadā būs tāda, ka Afganistānas armijai un policijai vajadzēs kopējos drošības spēkus ar aptuveni 373 000 cilvēkiem”.

63

Saskaņā ar EĀDD³³ 86 % no Iekšlietu ministrijas un Valsts policijas budžeta sniedz starptautiskie donori, tāpēc visas kārtības uzturēšanas nozares ilgtspēja ir ļoti atkarīga no starptautiskās kopienas atbalsta.

64

Var sagaidīt, ka mācību pasākumi būs efektīvi vidējā termiņā, ja vietējie apstākļi būtiski nepasliktināsies. EUPOL ir ieguldījis nopietnu darbu, lai pakāpeniski iesaistītu Afganistānas vadību mācību kursu sagatavošanā un policijas koledžu vadīšanā. Rezultātā, lai arī EUPOL joprojām ir iesaistīta koledžās notiekošo mācību uzraudzībā, Afganistānas iestādes lielā mērā ir pārņēmušas mācību pasākumu plānošanu, vadību un turpmākos pasākumus. Tomēr mācību ilgtspēja galvenokārt ir atkarīga no Afganistānas iestāžu arvien lielākas patiesas iesaistes turpmāk. Revidenti konstatēja: ja policijas koledžu administratīvā spēja un finansiālā neatkarība netiks pastiprināta, koledžu darbības ilgtspēja ilgtermiņā būs apdraudēta. Kaut arī tika parakstīts Saprašanās memorands, kurā vienojās par abu koledžu darbības izmaksu segšanu³⁴, Iekšlietu ministrija nelabprāt piešķir pietiekamu finansējumu, un rodas grūtības segt nepieciešamās loģistikas un darbības izmaksas.

65

EUPOL darbaudzināšanas pasākumu un projektu iznākumu ilgtspēja arī ir ļoti atkarīga no Afganistānas iesaistes, sinerģiju attīstības starp dažādajiem pasākumiem un visbeidzot pārbaudēm un novērtēšanas darba. Revīzijā konstatēja, ka darbaudzināšanas plānos šie jautājumi nebija pienācīgi ņemti vērā vai arī nebija sistemātiski risināti darbību plānošanas agrīnajos posmos.

EUPOL mantojums: darbības pārtraukšana – kas notiks pēc tam?

66

Palāta pārbaudīja, vai EĀDD un Komisija ir pienācīgi sagatavojuši EUPOL darbības pārtraukšanu saskaņā ar visaptverošu plānu, kurā, pirmkārt, ņemta vērā ES un pārējo dalībnieku/donoru vispārējā stratēģija, un, otrkārt, risināti jautājumi par līdzekļu likvidāciju.

Darbības pārtraukšanas stratēģija ir pavirzījusies uz priekšu, bet darbs pie tās jāturpina

67

2013. gada jūnijā EĀDD un Komisija sagatavoja kopīgu dienestu darba dokumentu³⁵, kurā izklāstītas ES darbības un atlikušie saistītie problēmjautājumi, kā arī virkne iespēju, kas jāizsver attiecībā uz ES atbalstu pēc 2014. gada. 2013. gada decembrī EĀDD izdeva stratēģisko apskatu³⁶, kas būtībā bija EUPOL 2013. gada novembrī veiktā pašnovērtējuma kopsavilkums³⁷. Saskaņā ar misijas veikto novērtējumu vidējais objektīvi pārbaudāmo rādītāju īstenošanas līmenis līdz 2014. gada beigām varētu būt 60 %³⁸. Attiecībā uz Valsts policijas panākto progresu novērtējumā bija secināts, ka dažus no uzdevumiem, kas tika veikti EUPOL trīs darbības virzienu kontekstā, varētu nodot Afganistānas iestādēm, konkrēti, mācību pasākumus, bet lielākā daļa ir jāpārņem vai jāattīsta tālāk ES struktūrām vai citiem dalībniekiem.

68

2014. gada jūnijā Padome apņēmās³⁹ pagarināt EUPOL mandātu līdz 2016. gada beigām. Tā arī vēlreiz apliecināja ES apņemšanos īstenot visaptverošu pieeju, iekļaujot īstenošanas plānu, kas būtu jāievēro gan ES iestādēm, gan dalībvalstīm.

69

Šajā kontekstā 2014. gada 23. jūnijā ES delegācijas vadītājs Kabulā (arī ES īpašais pārstāvis Afganistānā) un EUPOL vadītājs sagatavoja kopīgu dokumentu⁴⁰ par ES īpašā pārstāvja biroja pastiprināšanu nolūkā attīstīt tālāk EUPOL sasniegumus tieslietu un tiesiskuma nozarēs. Dokumentā bija norādītas jomas, kurās ES īpašā pārstāvja birojs varētu iesaistīties pēc EUPOL mandāta beigām. Galvenais priekšlikums bija saistīts ar vairāku starptautisku un valsts ekspertu norīkošanu stratēģiska/politiska līmeņa dialoga īstenošanai.

70

Līdztekus tam Daudzgadu indikatīvajā programmā 2014.–2020. gadam EĀDD un Komisija ierosināja noteikt kārtības uzturēšanu un tiesiskumu kā vienu no četrām galvenajām jomām. Revīzijā tika izgaismotas divas lietas, kas rada bažas saistībā ar šo plānošanas dokumentu. Pirmkārt, kaut arī Daudzgadu indikatīvajā programmā gluži pamatoti norādīts, ka “ES var turpināt darbu nozarē uz KDAP misijas (EUPOL) sagatavotā pamata, (..)” ierosinātie rezultātu rādītāji nav saistīti ar EUPOL civilās kārtības uzturēšanas darbību iznākumu, bet tos galvenokārt ietekmē ārēji faktori (tādi kā drošības situācija un militārais konflikts). Piemēram, rādītājs “bruņotā konfliktā nogalināto skaits – civiliedzīvotāju upuri” ir pārāk vispārīgs, lai ar to mērītu rezultātus, kas sagaidāmi no “Afganistānas policijas darbības spējas stiprināšanas, lai tā spētu aizsargāt un saglabāt drošību Afganistānā”. Pretarguments tam varētu būt, ka bruņotā konfliktā katru dienu var būt bojāgājušie galvenokārt militāro operāciju rezultātā, kuras Afganistānā var turpināties arī turpmāk, un tas nav precīzs rādītājs, ar ko mērīt Valsts policijas spēju nodrošināt civilu kārtības uzturēšanu.

71

Otrkārt, EĀDD ir principā ierobežotas iespējas finansēt attīstības palīdzību Afganistānai nākamajā periodā. No vienas puses, budžeta atbalsta instrumenta izmantošana Afganistānā pašlaik nav iespējama. No otras puses, EĀDD uzskata, ka uz projektiem balstīta pieeja nebūtu optimāla, jo ir grūti atrast saņēmējus un projektu vadīšana rada ievērojamu administratīvo slogu. Tādējādi EĀDD plāno izmantot trasta fondus, galvenokārt LOTFA⁴¹ kā vēlamo instrumentu tiesiskuma jomā Afganistānā. Tomēr LOTFA fonda kā galvenā līdzekļa izmantošana Afganistānas tiesiskuma jomas finansēšanai būtu divi trūkumi, kas jāņem vērā: a) LOTFA fondu par līdzekļu nepareizu apsaimniekošanu un pārredzamības trūkumu pagātnē ļoti nopietni kritizēja visi iesaistītie donori, tostarp ES, kas nolēma uz laiku pārtraukt maksājumus fondam, un b) līdz šim LOTFA fondam ir ļoti neliela pieredze ar spēju veidošanu šajā jomā. Kaut gan 2011. gadā LOTFA IV posms ietvēra vienu pīlāru spēju veidošanai civilas kārtības uzturēšanas jomā, visā savas pastāvēšanas laikā šis trasta fonds ir izmantots gandrīz vai tikai kā algu izmaksāšanas mehānisms. Piemēram, 2013. gadā no 524 miljonu USD budžeta 506 miljoni USD tika izlietoti policijas darbinieku algām. Spēju veidošanai un citiem projektiem faktiski tika atvēlēts mazāk nekā 3,5 %. Arī tad, ja turpmāk spēju veidošanai paredzētā daļa LOTFA budžetā tiks palielināta, fonds joprojām ir strukturēts tā, lai segtu valsts policijas kārtējās izmaksas, nevis finansētu spēju veidošanu.

Likvidēšana – vajadzīga koordinēta un strukturēta pieeja

72

EĀDD un Komisija ir izstrādājuši procedūru un norādījumus KĀDP operāciju slēgšanai. Saskaņā ar šiem norādījumiem EUPOL jāiesniedz slēgšanas plāni, lai Komisija tos apstiprinātu, ne agrāk kā trīs mēnešus pirms darbības mandāta beigām. Tas, ka šie dokumenti jāiesniedz tik vēlu, rada risku. Laikposms starp 2014. gadu un 2016. gada beigām būs ļoti nozīmīgs divu iemeslu dēļ. Pirmkārt, 2015. un 2016. gada laikā misija ievērojami samazinās savu darbību. Kā jau norādīja Eiropas Komisijas iekšējās revīzijas dienests⁴², misijas darbības samazināšana, lai to izbeigtu pavisam, ietver lielāku risku kontroles videi – galvenokārt tāpēc, ka samazināsies arī to darbinieku skaits, kas veic galvenās kontroles funkcijas, darbinieki būs zaudējuši motivāciju, specializētās zināšanas tiks pazaudētas un būs spiediens iztērēt atlikušo iepirkuma budžetu līdz mandāta beigām. Otrkārt, iesaistīto līdzekļu vērtība ir ievērojama. Tāpēc ir svarīgi EUPOL likvidācijas plānošanu pienācīgi koordinēt un sākt laikus⁴³.

73

EUPOL izmanto naudas plūsmas grāmatvedību; misijas līdzekļi, kas vērtēti pēc iegādes cenas, kopā ir 49,6 miljoni EUR. Vērtības ziņā visnozīmīgākie līdzekļi ir bruņumašīnas (25,2 miljoni EUR) un IT komunikāciju un drošības aprīkojums (15,4 miljoni EUR), pēc tam nāk ēkas, ko izmantoja EUPOL vajadzībām (4,8 miljoni EUR). Protams, šāda veida līdzekļu (transportlīdzekļi, IT utt.) uzrādīšana pēc iegādes cenas neatspoguļo to patieso vērtību.

74

Saskaņā ar EUPOL inventarizācijas datiem Afganistānā ir 146⁴⁴ bruņumašīnas, no kurām tikai dažas tikušas izmantotas. Vidējais šo transportlīdzekļu nobraukums bija 22 700 km. EUPOL inventarizācija tikai 7 transportlīdzekļus klasificē kā nedarbojošos, bet 11 kā lietotus. Pārējie ir vai nu labā stāvoklī, vai jauni.

75

EUPOL pienākums ir izpētīt dažādas iespējas, kā nodot transportlīdzekļus ES struktūrām vai dalībvalstu vēstniecībām vai arī ziedot tos citām starptautiskām organizācijām, kas izvietotas Afganistānā. Misijas pienākums ir arī veikt visas vajadzīgās administratīvās procedūras, lai izvestu līdzekļus, kurus nevar nodot lietošanā Afganistānā. Tāpēc ir būtiski, lai CPĪC cieši sadarbojas ar misiju, un jau krietnu laiku pirms mandāta beigām tiek nodrošināta līdzekļu vienmērīga realizēšana, nevis uzkrāšana, kas saistīta ar risku.

76

Revīzijā konstatēja, ka, neraugoties uz koordināciju starp attiecīgajiem ES departamentiem (CPĪC un FPI), tie nav vienojušies par kopīgiem, proaktīviem un visaptverošiem noteikumiem ar skaidri definētām funkcijām un pienākumiem.

9Eiropas Savienības Padome, Apstākļu noskaidrošanas misijas ziņojums saistībā ar iespējamo EDAP misiju Afganistānā, 2006. gada 18. decembris.

10Eiropas Reformu centrs, Politikas kopsavilkums, 2010. gada aprīlis.

11Kopumā bija 34 provinces.

12EUPOL Afghanistan operational assessment report [EUPOL Afganistānas operatīvais novērtējuma ziņojums] CPCC 13077/11, 2011. gada 11. oktobris.

13Vienotā rīcība, ar kuru izveidoja EUPOL misiju, paredzēja, ka “Padome un Komisija, katra saskaņā ar tās atbilstīgajām pilnvarām, nodrošina saskaņotību starp šīs vienotās rīcības īstenošanu un citām Kopienas ārējām darbībām saskaņā ar Līguma 3. pantu. Padome un Komisija sadarbojas, lai sasniegtu šo mērķi.”

14Francija, Itālija, Nīderlande, Polija, Portugāle un Spānija.

15Eiropas Žandarmērijas spēki (EUROGENDFOR) ir daudznacionāli policijas spēki, ko veido tikai tie policijas spēku elementi, kam ir militārs statuss. EGF galvenokārt nodarbojās ar apmācību un konsultēšanu. Kaut arī eksperti bija valstu misiju sastāvā, savus uzdevumus tie veica NTM-A komandķēdē. EGF misijas izvietošanas maksimums bija ap 400 darbinieku 2011. gada maijā, un kopš tā laika tas ir samazinājies.

16NTM-A sniedza plaša mēroga policijas apmācības iniciatīvu, kas bija īpaši piemērota situācijai uz vietas. Afganistānā 2011. gada beigās bija 23 NTM-A apmācības vietas, kurās strādāja 778 mācībspēki un 2 825 līgumdarbinieki, kas sniedza atbalsta pakalpojumus.

17EUPOL ir bijis lielākais ieguldītājs Afganistānas Starptautiskās Policijas koordinācijas valdē (IPCB), piemēram, nodrošinot IPCB sekretariāta darbu. IPCB izveidoja 2007. gadā, un tās mērķis bija būt par galveno starptautisko struktūru, kas koordinē ar policiju saistītās starptautiskās organizācijas.

18It īpaši tika akcentēta izlūkošanas un kriminālizmeklēšanas spēju attīstība.

19“Desmit gadu redzējums” ir dokuments, ko sagatavojusi Afganistānas Iekšlietu ministrija un kurā noteikti stratēģiskie mērķi un aprakstīts vēlamais Afganistānas policijas stāvoklis pēc desmit gadiem.

20Tiešie rezultāti ir preces un pakalpojumi, ko iegūst darbības vai projekta rezultātā, bet iznākums ir darbības vai projekta tiešo rezultātu izraisīts ieguvums mērķgrupai.

21Taču šo rīku pašlaik piemēro citās KDAP misijās.

22Par budžeta aspektiem, kas saistīti ar misiju īstenošanu.

23Padomes 2012. gada 13. novembra Lēmums 2012/698/KĀDP par noliktavas izveidi krīžu civilās pārvarēšanas misiju vajadzībām (OV L 314, 14.11.2012., 25. lpp.). Lēmuma mērķis bija nodrošināt ātru aprīkojuma izvietošanu notiekošajām un turpmākajām krīžu civilās pārvarēšanas misijām, stiprināt to darbības spēju, it īpaši cenšoties nodrošināt ātru un pastāvīgu piekļuvi galvenajiem līdzekļiem.

24Vērtējumā izmantotie kritēriji balstās uz EUPOL rādītājiem, kas saistīti ar mandāta īstenošanu un, cik iespējams, uz eksistējošu trešo personu aptauju par to, kā sabiedrība uztver Afganistānas valsts policiju.

252012. gadā tika nogalināti 57 apsūdzības uzturētāji.

26Policijas darbinieku koledžai un Noziedzības apkarošanas koledžai.

27Eiropas Parlamenta un Padomes 2006. gada 15. novembra Regula (EK) Nr. 1717/2006, ar ko izveido Stabilitātes instrumentu (OV L 327, 24.11.2006., 1. lpp.).

28Saskaņā ar EUPOL statistiku vidējais EUPOL darbaudzinātāja norīkojuma laiks 2008.–2013. gadā bija 12,5 mēneši.

29Tā kā metodoloģiskās izmaiņas ieviesa relatīvi nesen, Palāta vēl nespēj novērtēt to efektivitāti.

30Īpašajā ziņojumā Nr. 18/2012 “Eiropas Savienības palīdzība Kosovai tiesiskuma jomā” Palāta ieteica EĀDD un Komisijai pārskatīt iepirkuma procedūras, lai nodrošinātu, ka tās atbilst KDAP misiju operatīvajām vajadzībām (http://eca.europa.eu).

31EĀDD, EUPOL Afghanistan stratēģiskais apskats, 2013. gada 13. decembris.

32Centre of Naval Analyses [Jūras spēku analīžu centrs], Independent Assessment of the Afghan National Security Forces [Neatkarīgs Afganistānas Valsts drošības spēku novērtējums], Vašingtona, 2014. gada janvāris.

33EĀDD, Revised Concept of Operations for EUPOL Afghanistan [Pārskatītā darbību koncepcija EUPOL Afghanistan misijai], 2014. gada jūnijs.

34Policijas darbinieku apmācības koledža un Noziedzības apkarošanas koledža.

35EU action to support efforts in strengthening civilian policing and rule of law post 2014 [ES darbība, atbalstot centienus stiprināt civilo kārtības uzturēšanu un tiesiskumu pēc 2014. gada], EĀDD, 2013. gada 14. jūnijs.

36EUPOL Afghanistan stratēģiskais apskats, EĀDD, 2013. gada 13. decembris.

37CMPD tasking paper [CMPD uzdevumu dokuments], EUPOL, 2013. gada 11 novembris.

38Saskaņā ar šo dokumentu 2014. gada beigās mērķu un uzdevumu īstenošanas līmenis varētu būt vidēji 60 % (diapazonā no 31 % līdz 85 %).

39Eiropas Savienības Padome, Padomes secinājumi par Afganistānu, 2014. gada 23. jūnijs. EUPOL mandāts tika oficiāli pagarināts 2014. gada 17. decembrī ar Padomes Lēmumu 2014/922/KĀDP.

40Reinforcement of the EU Special Representative Office with a view of building upon EUPOL Afghanistan achievements in the sectors of Justice and rule of law [ES īpašā pārstāvja biroja pastiprināšana nolūkā pilnveidot EUPOL Afghanistan misijas sasniegumus tieslietu un tiesiskuma nozarēs], 2014. gada 23. jūnijs.

41LOTFA ir trasta fonds, ko 2002. gadā izveidoja ar ANO Attīstības programmu. To izmantoja gandrīz vai tikai kā mehānismu donoru iemaksu koordinēšanai, lai izmaksātu algas Afganistānas Valsts policijai.

42Iekšējās revīzijas dienesta revīzijas ziņojums par FPI kontroles stratēģiju (24/07/2014).

43Jau 2013. gada septembrī EUPOL ieguva FPI atļauju pārdot divus lietotus strāvas ģeneratorus, un misija arī ir ziedojusi sešus transportlīdzekļus ES delegācijai un divus Humānās palīdzības un civilās aizsardzības ģenerāldirektorāta birojam Afganistānā.

442006. gadā tika nopirktas 19 mašīnas, 2007. gadā – viena, 2008. gadā – 124 un 2012. gadā – 10.

Secinājumi un ieteikumi

77

Eiropas Savienībai ir izdevies izveidot Eiropas Civilās policijas misiju Afganistānā – īpaši nedrošos un smagos apstākļos. Pēc grūtā sākuma citas iesaistītās personas sāka arvien atzinīgāk novērtēt EUPOL specializētās zināšanas un nozīmīgo ieguldījumu notiekošajā policijas reformā.

78

Palāta konstatēja, ka EUPOL misija savas pilnvaras ir īstenojusi daļēji efektīvi. Uzlabojumi bija nozīmīgāki divos no trim EUPOL galvenajiem darbības virzieniem. Savās darbībās EUPOL ir bijusi lielā mērā sekmīga apmācības jomā, bet mazāk darbaudzināšanā un konsultēšanā. Projektu devums misijas mērķu sasniegšanā ir bijis ierobežots. Kaut arī daļēji to var skaidrot ar ārējiem faktoriem, citas nepilnības var saistīt ar pašu EUPOL.

79

Plānošanas jomā EUPOL mandātu noteica rūpīgs Afganistānas vajadzību novērtējums. Mērķi bija pieskaņoti 2006. gada Afganistānas Nolīgumam un Afganistānas valsts attīstības stratēģijā noteiktajām prioritātēm.

80

Mandāts, kas paredzēja sniegt stratēģiski konsultatīvus pakalpojumus policijas hierarhijas augstākajiem slāņiem kārtības uzturēšanas jomā, saistot to ar plašāku tiesiskumu, radīja ES pievienoto vērtību, jo nodrošināja to posmu, kura starptautiskajos centienos kopumā līdz šim trūka. Tomēr, tā kā gandrīz nebija funkcionējošu policijas spēku, bija augsts analfabētisma līmenis un plaši izplatīta korupcija, EUPOL mandāta īstenošana izrādījās ļoti darbietilpīga.

81

Misijas izvietošana bija saistīta ar dažādām grūtībām, un EUPOL piedzīvoja iekšējus ierobežojumus saistībā ar darbinieku pieņemšanu un loģistikas problēmām. Dalībvalstīm bija grūti piedāvāt pietiekamu skaitu kvalificētu darbinieku, un tādēļ vajadzīgā operatīvā jauda tika sasniegta ar lielu kavēšanos. Izvietošanās provincēs arī bija sarežģīta galvenokārt loģistikas problēmu un nedrošo apstākļu dēļ. Lielākajā daļā provinču EUPOL nespēja izvietot pietiekamu darbinieku skaitu, lai pienācīgi īstenotu savu mandātu (sk. 11.–21. punktu).

1. ieteikums

EĀDD ir jāstrādā ar dalībvalstīm, lai nodrošinātu, ka nākamās KDAP misijas saņem pietiekamus loģistikas, tehniskos un cilvēkresursus, kas ļautu tām darboties tuvu pilnai atļautajai jaudai.

82

Attiecībā uz koordināciju EUPOL neizdevās sakausēt visus Eiropas dalībniekus vienotā sistēmā, lai uzlabotu kārtības uzturēšanu Afganistānā, misijas darbu apgrūtināja arī citu Eiropas divpusēju misiju un citu Eiropas un starptautisko centienu konkurence, piemēram, EGF. Tomēr EUPOL misija ir veikusi vērtīgu darbu un tai ir bijusi nozīme, veicinot sadarbību starp ES dalībvalstīm, un tā patiešām ir centusies sekmēt plašāku starptautisku sadarbību.

83

Sākotnēji koordinācija starp dažādajām ES struktūrām bija vāja. Tomēr 2011. gadā Padomes stratēģija un EĀDD izveide sagatavoja augsni labākai koordinācijai, kurā bija iesaistītas dalībvalstis, EĀDD, Komisija, ES Īpašais pārstāvis Afganistānā, ES delegācija Kabulā un EUPOL.

84

EUPOL salīdzinoši ierobežotais finansējums un darbinieku skaits nozīmēja, ka bija grūti, it īpaši misijas sākumposmos, panākt, lai to ievērotu starp lielajiem dalībniekiem, tādiem kā NATO vadītā NTM-A misija. Starptautiskie dalībnieki nevēlējās, ka tos koordinē IPCB, kuru atbalstīja EUPOL. Tādējādi IPCB diezgan nesekmīgi centās uzlabot koordināciju un pārskatu pār attiecīgo jomu. Tomēr dažos pēdējos gados koordinācija ar galvenajiem starptautiskajiem dalībniekiem ievērojami uzlabojās (sk. 23.–30. punktu).

85

Attiecībā uz operatīvo atbalstu un vadošajiem norādījumiem no centrālajiem dienestiem Palāta secināja, ka ES dalībvalstis un EĀDD diezgan elastīgi ierosināja pārskatīt EUPOL mandātu un pielāgot to mainīgajai situācijai un vajadzībām. Līdz 2013. gadam operatīvās plānošanas procedūras un rādītāji pilnībā neatbilda tam, lai efektīvi vadītu misiju. Taču kopš 2013. gada šos jautājumus neatlaidīgi risināja. EUPOL ziņojumi atbilst pārskatatbildības pamatprasībām, kaut arī rezultātu rādītāji varēja būt precīzāk pielāgoti. Laika gaitā vadošās norādes no centrālajiem dienestiem ir uzlabojušās. EĀDD un Komisija izskata iespējas centralizēt atsevišķas atbalsta funkcijas, izveidojot kopīgu pakalpojumu centru – KDAP noliktavu visām notiekošajām misijām – un centralizētu IT funkciju (sk. 32.–41. punktu).

2. ieteikums

EĀDD un Komisijai ir jāizstrādā atbalsta funkcijas, kas sekmētu ātru, efektīvu un konsekventu KDAP misiju izvietošanu. Pasākumiem jāietver

a)pirmsizvietošanas mācības visiem darbiniekiem par ES procedūrām un politiku;

b)visaptverošas pamatnostādnes par operatīvajiem uzdevumiem (piemēram, vajadzību novērtējumi, uzdevumu plānošana un uzraudzība un ziņojumu sagatavošana) un pamatnostādnes administratīvajās jomās (piemēram, informācijas tehnoloģijas, finanšu un aktīvu pārvaldība un cilvēkresursi), maksimāli liekot lietā no iepriekšējām misijām gūtās atziņas;

c)rentabla kopīgu pakalpojumu centra izveide visām KDAP misijām un KDAP noliktavas labāka izmantošana, lai apsaimniekotu notiekošo misiju līdzekļus.

86

Attiecībā uz sasniegtajiem rezultātiem un to ilgtspējas potenciālu revīzijā konstatēja, ka Valsts policija ir ieguvusi lielāku sabiedrības uzticību, un tas vērtējams kā progress, tomēr sistēmiskas nepilnības saglabājas. Uzlabojumi bija nozīmīgāki pirmajos divos no trim EUPOL darbības virzieniem: 1. darbības virzienā (attīstīt Iekšlietu ministrijas institucionālo reformu) un 2. darbības virzienā (profesionālas Valsts policijas veidošana). Trešais darbības virziens (valsts policijas sasaiste ar plašāku tiesiskuma sistēmu) ir bijis visproblemātiskākais un tajā sasniegts vismazāk. Palāta arī pārbaudīja EUPOL rezultātus katrā darbības veidā un secināja, ka EUPOL misija ir bijusi diezgan sekmīga pasākumos, kas saistīti ar mācībām, bet mazāk darbaudzināšanā un konsultēšanā. Projektu struktūras pamatā nebija loģiskas sistēmas un to sasaiste ar pārējiem pasākumiem nebija tāda, lai veidotos sinerģijas (sk 43.–60. punktu).

3. ieteikums

EĀDD un KDAP misijām jāstrādā kopā, lai turpmāk uzlabotu katras darbības efektivitāti.

Mācības

a)Pieeja “apmāci mācībspēku” ir apliecinājusi savu vērtību, un tai būtu jādod priekšroka kā tādas apmācības veidam, kas grūtos apstākļos nodrošina līdzatbildību un ilgtspēju.

b)Līdzās ES vērtībām mācību programmā vairāk uzmanības jāpievērš vietējai kultūrai, paražām un reliģijai un jāiekļauj praktiski piemēri no ikdienas dzīves valstī.

Uzraudzība/darbaudzināšana/konsultēšana

c)Misijai periodiski jāveic sistemātiska un visaptveroša novērtēšana par darbaudzināšanas un konsultēšanas pasākumu rezultātiem.

d)Apmācāmo atlases procesam jābalstās uz vajadzību novērtējumu, kas ir pienācīgi reģistrēts darbaudzināšanas dokumentācijā. Darbaudzinātāju reģistrācijas žurnāliem jābūt standartizētiem, strukturētiem, ievērojot atskaites punktus laikā, un darbaudzinātājiem tie regulāri jāuztur.

e)Ņemot vērā norīkoto darbinieku regulāro rotāciju, ir jāizstrādā skaidras un konsekventas procedūras, lai nodrošinātu vienmērīgu darbības turpināšanu un izvairītos no pārrāvumiem un atkāpēm, kas varētu apdraudēt darbaudzinātāja un mācekļa attiecības.

Projekti

f)Izstrādājot projektus, KDAP misijām jānodrošina, lai tās ievērotu loģisku sistēmu, veidotu sinerģijas ar darbaudzināšanas pasākumiem un sekmētu misijas mērķu sniegšanu stingrā sasaistē ar atsevišķajiem MĪP atskaites punktiem.

87

Afganistānas drošības sektora ilgtspēja ir atkarīga no starptautiskās kopienas atbalsta un saskaras ar nopietniem izaicinājumiem. Priekšnoteikumi ilgtspējīgiem policijas spēkiem līdz šim vēl nav izveidoti. Tādējādi EUPOL mācību un darbaudzināšanas iznākumu ilgtspēja ir apdraudēta (sk. 61.–65. punktu).

4. ieteikums

Lai uzlabotu KDAP misiju iznākumu ilgtspēju, EĀDD jānodrošina, lai ilgtspējas aspekti būtu iestrādāti visu misijas pasākumu operatīvajā plānošanā, regulāri izvērtējot vietējās vajadzības un to, kādas ir iznākumu ilgtspējas iespējas.

88

EUPOL ir sagatavojusi visaptverošu plānu darbības pārtraukšanai līdz 2016. gada beigām. Tomēr ir bažas par to, vai procedūras, kas paredzētas Daudzgadu indikatīvajā programmā 2014.–2020. gadam, pēc 2016. gada atļaus Eiropas Savienībai attīstīt tālāk EUPOL misijas sasniegumus. Neraugoties uz to, ka starp attiecīgajiem ES departamentiem koordinācija pastāv, tie nav vienojušies par kopīgiem un visaptverošiem noteikumiem ar skaidri definētām funkcijām un pienākumiem. Ņemot vērā attiecīgo līdzekļu ievērojamo kopvērtību, centrālie dienesti procedūras pietiekami vai aktīvi nekoordinē (sk. 67.–76. punktu).

5. ieteikums

Lai nodrošinātu vienmērīgu KDAP misiju darbības pārtraukšanu un saistīto līdzekļu likvidāciju,

a)EĀDD un Komisijai jāizstrādā kopīga un visaptveroša stratēģija, kurā noteikti uzdevumi un pienākumi KDAP misiju darbības apmēra samazināšanai un misijas slēgšanai. Stratēģijā jāparedz, ka misiju pietiekami atbalsta centrālie dienesti, un jāiezīmē pasākumi, kas mazinātu riskus, kuri raksturīgi darbības apmēra samazināšanas un slēgšanas procesam;

b)EĀDD un Komisijai cieši jāsadarbojas ar KDAP misijām jau krietnu laiku pirms to mandāta beigām tā, lai ļautu izvairīties no līdzekļu uzkrāšanas, kura rada finanšu riskus.

Šo ziņojumu 2015. gada 19. maija sēdē Luksemburgā pieņēma Revīzijas palātas III apakšpalāta, kuru vada Revīzijas palātas loceklis Karel PINXTEN.

Revīzijas palātas vārdā –

priekšsēdētājs
Vítor Manuel da SILVA CALDEIRA

Pielikumi

I pielikums

EUPOL laika grafiks

II pielikums

EUPOL saistības un izmaksas katrā budžeta periodā

Budžeta periods
Saistības
(EUR)
Izmaksas 31.12.2014.
(EUR)
Izpildes līmenis

2007. gada jūnijs–2008. gada novembris
43 600 000
43 099 416
99 %

2008. gada decembris–2010. gada maijs
81 400 000
71 056 597
87 %

2010. gada jūnijs–2011. gada jūlijs
54 600 000
49 274 871
90 %

2011. gada augusts–2012. gada jūlijs
60 500 000
51 918 127
86 %

2012. gada augusts–2013. gada maijs
56 870 000
46 179 558
81 %

2013. gada jūnijs–2014. gada decembris
95 433 790
84 645 305
89 %

Kopā
392 403 790
346 173 874
88 %

Avots: EUPOL.

III pielikums

Caurskatītā EUPOL projektu un darbaudzināšanas pasākumu dokumentācija

Projekti

1
Atbalsts sabiedriskās kārtības uzturēšanas koncepcijai – POL-14

2
Projekts Phoenix Kabulā – 1.3.0.0

3
Uzraudzības sistēmas nodrošināšana Kabulas policijas centrālajiem dienestiem – POL-13

4
Uzraudzības nodaļas pārstrukturēšana – POL-8

5
Pašpietiekama Tashkeel datubāze – 1.2.2.0_26

6
Konference par Izlūkdatos balstītu kārtības uzturēšanu – 2.1.2.0

7
Simpozijs korupcijas apkarošanai – ROL-6

8
Policijas un apsūdzības uzturētāja projekta koordinācija (CoPP)

9
Buklets par bērnu tiesībām – ROL-1

10
Bērnu un jauniešu tiesības kriminālizmeklēšanā – PC-09

11
Sieviešu skaita palielināšana Afganistānas valsts policijā – POL 6

Darbaudzināšana

12
MO3 – Kriminālizmeklēšanas departamenta vadītājs, Iekšlietu ministrija

13
MO1, MO2 – Policijas darbinieku apmācības koledžas vadītājs

14
MO4 – Iekšlietu ministrijas pārvaldes ministra vietnieks

15
MO4 – Korupcijas apkarošanas nodaļas direktors Ģenerālprokurora birojā

16
MO5 – Krimināltiesību daļas vadītājs Afganistānas Tieslietu ministrijas Juridiskajā departamentā

17
MO6 – Cilvēktiesību, dzimumu līdztiesības un bērnu tiesību departamenta vadītājs

IV pielikums

EUPOL teritoriālie biroji no 2007. līdz 2014. gadam

Avots: Eurostat.

Komisijas un EĀDD atbildes

Kopsavilkums

IV

Tiesu iestādes un starptautiskais atbalsts sākotnēji bija ļoti vāji un ierobežoti (salīdzinājumā ar atbalstu, kas tika sniegts Afganistānas Valsts policijai un Iekšlietu ministrijai).

Tiešas apmācības nodrošināšana galvenokārt tika izmantota pirmajos misijas pilnvaru gados, kā arī instruktoru apmācība, kam atbalsts arī tika būtiski samazināts pēdējos gados. Nu jau vairākus gadus EUPOL galvenokārt īstenoja savas pilnvaras, sniedzot padomus un nodrošinot darbaudzināšanu saviem afgāņu kolēģiem.

EĀDD uzskata, ka misijas Projektu vienības pārvaldītie projekti ir būtisks papildinošs līdzeklis, lai misija varētu sasniegt savus mērķus, salīdzinot ar nepietiekamo saskaņošanu Projektu nodaļas pirmajos pastāvēšanas gados.

VI

EUPOL stingri atbalstīja starptautisko koordinācijas struktūru, piemēram, Starptautiskās Policijas koordinācijas valdes, izveidi un darbību. Tomēr misijas pilnvarās neietilpa visu ES dalībnieku apvienošana vienotā Eiropas struktūrā.

VII

Pēdējo gadu laikā EUPOL ziņojumu sistēma ir uzlabota un ir pārvērtusies no aprakstošas analītiskā sistēmā. Kopš 2013. gada misijai ir objektīvi pārbaudāmi rādītāji gan pašas progresam, gan progresam Afganistānā.

IX un X

EUPOL pakāpeniskas likvidēšanas plāni ir izstrādāti, cik vien tas patlaban ir iespējams, ņemot vērā paredzamo progresu Afganistānā, starptautisko dalībnieku/mehānismu pastāvēšanu un attīstību.

EĀDD ciešā sadarbībā ar Komisiju, kas atbild par finanšu pārvaldību, un EUPOL izvērtē, kā panākt vislabāko EUPOL aktīvu vērtību saskaņā ar Finanšu regulu.

Apsvērumi

16

Attiecībā uz vadības problēmām misijas vadītājs patiešām tika mainīts trīs reizes, bet tas ir jāuzskata par izņēmuma un neveiksmīgu apstākli.

28

EĀDD uzskata, ka EUPOL pilnvaras aptvēra tikai dažas jomas (civilās kārtības nodrošināšanu, IeM reformu, krimināltiesības); tāpēc misijai nebija nekādu pilnvaru uzņemties vispārēju vadību pār visas IeM/AVP reformas/stiprināšanas atbalstu (tā koordināciju). Citi dalībnieki, piemēram, NATO mācību misija Afganistānā (NTM-A), arī pilnībā likumīgi varēja sniegt atbalstu Afganistānas iestādēm savu attiecīgo pilnvaru darbības jomas ietvaros. Afganistānas Starptautiskā Policijas koordinācijas valde (IPCB) tika izveidota, lai koordinētu vispārējo starptautisko atbalstu Afganistānas Valsts policijai un Iekšlietu ministrijai. Savu pilnvaru ietvaros misija ļoti labi koordinēja savas darbības ar NATO mācību misiju Afganistānā un citiem starptautiskajiem dalībniekiem.

36

EUPOL ir izstrādājusi un izmanto uzraudzības mehānismu, lai sekotu līdzi progresam un lemtu par koriģējošiem pasākumiem, ja tādi kādā jomā ir nepieciešami.

40

KDAP norādes ir minētas kā “norādes par horizontāliem jautājumiem.” Pēc šo trūkumu konstatēšanas EĀDD aktīvi strādā pie tā, lai nodrošinātu KDAP misijas ar skaidrākām horizontālām norādēm tur, kur tas tiek uzskatīts par nepieciešamu.

45

Patiešām, krimināltiesību nozare tradicionāli ir bijusi ļoti vāja, kurai sniegts mazāks starptautiskais atbalsts nekā Afganistānas Valsts policijai vai Iekšlietu ministrijai. EUPOL sasniegumu piemēri ir tādas politikas un tiesību aktu izstrāde, kuros ņemtas vērā cilvēktiesības (piem., Kriminālkodekss, Kriminālprocesa kodekss), un policijas/prokuroru sadarbības apmācības ieviešana, ko jau pilnībā īsteno Afganistāna pati.

48

Policijas personāla koledžas izveidošana ir labs piemērs vispusīgas pieejas izmantošanai ES ārpolitikā (saskaņotība, koordinācija un papildināmība).

EUPOL ir atbalstījusi Afganistānas mācību iestādes, aptverot tādus jautājumus kā mācību programmu izstrāde, kā arī Policijas personāla koledžas un Noziedzības apkarošanas koledžas vadība un organizācija, tostarp saiknes ar Afganistānas Valsts policijas cilvēkresursu politiku/organizāciju, kā arī atbalsts AVP galvenās pārvaldes Vispārējās apmācības pavēlniecībai.

Policijas personāla koledža un Noziedzības apkarošanas koledža ir stingri integrētas Vispārējās apmācības pavēlniecības struktūrā un ir kļuvušas par ārkārtīgi efektīvām izglītības iestādēm, kuru mācību kursus kopš 2010. gada beigām ir pabeiguši vairāk nekā 13 000 Afganistānas Valsts policijas studentu.

50

EUPOL vērtēšanas/novērtēšanas process ir uzlabojies, kopš tika ieviesti tā sauktie vidusposma pārskati (MTR) (pārsaukti par ceturkšņa pārskatiem (QR) pēc pārskatītā OPLAN ieviešanas 2015. gada sākumā), kā arī ikmēneša pārskati 2014. gada sākumā

52

Misija ir panākusi to, ka tiek nosūtīti/izmantoti padomdevēji/konsultanti saskaņā ar tās OPLAN paredzēto un vienojoties ar misijas Afganistānas kolēģiem. Afganistānas kapacitātes nepietiekamības analīze izrietēja no OPLAN (kura pamatā ir diskusijas ar Afganistānas iestādēm).

53

Viens no vissarežģītākajiem jautājumiem ir panākt reālu progresu/ietekmi uz stratēģiskā līmeņa jautājumiem, piemēram, Afganistānas Valsts policijas cilvēkresursu pilnveidošana un pārvaldība vai cilvēktiesību integrēšana AVP (jautājumi, kuriem parasti nepieciešams atbalsts ar konsultantu/padomdevēju starpniecību). Var minēt arī citus ārējos faktorus, piemēram, prioritāšu noteikšanu Afganistānas pusē.

58

Projektu vienību izmantošana ir salīdzinoši jauns elements civilajā KDAP. Dažādu iemeslu dēļ projektu vienības nepastāv visās misijās, lai gan tiek uzskatītas par ļoti noderīgu kapacitāti civilajām KDAP misijām to mērķu sasniegšanā. Tādējādi civilajām KDAP misijām, to struktūras ietvaros veidojot pirmās projektu vienības, bija maz pieredzes. Tas pats attiecas uz EUPOL AFG. Tādējādi misija projektu vienību pārvaldībā ir guvusi jaunu pieredzi. Projektu vienības tagad ir labi integrētas misijā, ir nodrošināta koordinācija ar citiem misijas elementiem, kā arī iekšējās procedūras tam, lai ierosinātie projekti pilnībā atbilstu misijas mērķiem. Projektu vienībā veiktos projektus ES dalībvalstis (RELEX) apstiprina ikgadējo diskusiju par misijas budžetu ietvaros.

59

Pat pirms elastīgo iepirkuma procedūru ieviešanas FPI piekrita gandrīz visiem misijas pieprasījumiem veikt vienkāršotas iepirkuma procedūras (sarunu procedūru ar vienu piedāvājumu) gadījumos, kad parastā konkursa procedūra būtu nesekmīga vietējā tirgus sarežģītās situācijas dēļ, vai steidzamiem preču un pakalpojumu iepirkumiem.

60

Elastīgu procedūru vispārēja izmantojuma ieviešana vienkāršoja un paātrināja sarunu procedūras ar vienu piedāvājumu izmantošanu, jo misijai vairs nevajadzēja no FPI saņemt iepriekšēju apstiprinājumu šādu procedūru veikšanai.

70

Komisija vēlētos norādīt, ka jebkādai intervencei atbalsta jomā Afganistānas policijai, kas finansējams no attīstības sadarbības instrumenta (ASI), būtu jāparāda, ka palīdzība ir pilnībā “DACable” (ņemot vērā ESAO Attīstības palīdzības komitejas sniegto definīciju) un atbilst ASI regulai, kas uzliek noteiktus ierobežojumus darbību veidiem, ko var finansēt un īstenot.

Pašreizējā politiskajā kontekstā ar drošību saistītie rādītāji joprojām ir vissvarīgākie mūsu atbalstam Afganistānas Valsts policijai (AVP) saskaņā ar attīstības sadarbības instrumentu.

Stabilas un ilgstošas drošības nodrošināšana Afganistānā ir gan Afganistānas Valsts policijas, gan Afganistānas valsts armijas atbildība. Tas joprojām ir viens no vissvarīgākajiem ES sadarbības mērķiem, tāpat arī ieguldījumi AVP uzturēšanā un pilnveidošanā. Turklāt tas joprojām ir priekšnosacījums, lai Afganistānas iestādes vērstu vairāk uzmanības uz civilās kārtības nodrošināšanas kapacitāti.

Attiecībā uz AVP kā civilā kontrolē esošu civilās policijas spēku uzlaboto kapacitāti (misijas īstenošanas plāna 2014.–2020. gadam darbības laikā) misijas īstenošanas plānā tika ierosināts otrs, īpašs divu rādītāju kopums, kas saistīts ar Iekšlietu ministrijas statistiku dzimumu jomā un drošības jomas izdevumu daļu valsts budžetā (tostarp dati par algām).

71

Attiecībā uz īstenošanas kārtību tiesiskuma atbalstam un Tiesiskuma un kārtības trasta fonda (LOTFA) izmantošanu iemaksām saskaņā ar attīstības sadarbības instrumentu Komisija un EĀDD vēlētos uzsvērt, ka patlaban ANO pārvaldītajam Tiesiskuma un kārtības trasta fondam tiek dota priekšroka, ja pašreizējā pārskatīšanas procesā ir iespējams vienoties par nepieciešamajiem uzlabojumiem.

ES šajā jomā rīkojas, cieši apspriežoties ar starptautisko kopienu kopumā. Saskaņā ar jauno vienošanos par iesaisti nestabilās valstīs Komisija un EĀDD uzskata, ka uz projektiem balstīta pieeja nav pietiekama atbalsta efektivitātes ziņā. Laika gaitā budžeta atbalsts var kļūt par risinājumu, kas aptver arī tiesiskuma atbalstu, ja ir izpildīti attiecīgie nosacījumi un to pieļauj politiskie un pārvaldības riski.

72

EĀDD un Komisija ir informētas par Palātas norādītajām problēmām attiecībā uz samazināšanu un laiku, kas vajadzīgs aktīvu likvidācijas un misijas slēgšanas sagatavošanai, un rūpīgi seko misijas samazināšanas procesam. Pirms misijas samazināšanas tiek sagatavots budžets laikposmam, kurā notiks samazināšana, un tas attiecas arī uz likvidācijas posmu. Kaut arī patlaban nav iesniegts oficiāls misijas samazināšanas vai slēgšanas plāns, budžeta sagatavošanas laikā ar misiju tiek apspriesti un pieņemti galvenie elementi, jo īpaši tie, kuriem ir finansiāla ietekme.

EĀDD un Komisija plāno izstrādāt pamatnostādnes par misijas samazināšanu.

73

Misijas ir pilnvarotie subjekti, kuras veic uzdevumus netiešā pārvaldībā; tādējādi, kaut arī tiek atzīts, ka iegādes cenas neatspoguļo aktīvu reālo vērtību, Komisija neprasa misijām paziņot šo vērtību, bet gan ziņot tikai par iegādāto aprīkojumu un izmaiņām inventāra sarakstā.

74

Misija patlaban veic lieko bruņoto transportlīdzekļu pārvietošanu un realizēšanu. 13 bruņoti transportlīdzekļi tiks pārvietoti uz KDAP misiju Kijevā, Ukrainā.

Lieko bruņoto transportlīdzekļu pārvietošanu nākotnē varētu atvieglot, ja tiktu paplašināta KDAP noliktavas loma, iekļaujot loģistiku, kas saistīta ar lieku bruņoto transportlīdzekļu (un cita aprīkojuma) pārņemšanu, atjaunošanu un pārdislokāciju.

76

Viens no plānotā kopējā pakalpojumu centra (misijas atbalsta platformas) būtiskajiem uzdevumiem būs izstrādāt visaptverošus noteikumus un pamatnostādnes.

Secinājumi un ieteikumi

78

Darbaudzināšana, padomi un apmācība ir metodes/rīki konkrētu mērķu īstenošanai. Misijas noslēguma posmā EUPOL sasniegumu vērtēšana, nodalot “mācību” darbības un “darbaudzināšanas/padomu sniegšanas” darbības, nav vispiemērotākā. Vairumā gadījumu visi šie dažādie rīki tiek izmantoti līdztekus vietējo kolēģu atbalstam. Pēdējos misijas gados, lai sniegtu šo atbalstu, tika lielākoties izmantota darbaudzināšana un padomu sniegšana; apmācība (jo īpaši tiešā apmācība) tika izmantota mazākā mērā un pēdējo gadu laikā netika izmantota nemaz. Vairums sasniegumu LO1, LO2 un LO3 ietvaros pēdējo gadu laikā tika gūti, pateicoties tikai EUPOL darbaudzināšanas un padomu sniegšanas pasākumiem.

Kaut arī (misijas projektu vienības īstenoto) projektu apmērs/darbības joma dažkārt ir bijis ierobežots, tie ir bijuši svarīgi citu misijas darbību veicinātāji.

1. ieteikums

EĀDD pieņem šo ieteikumu. Dalībvalstu iemaksām ir būtiska ietekme uz misijas īstenošanu un nepārtrauktību, jo pašreizējā sistēma galvenokārt paļaujas uz dalībvalstu nodrošināto spēku formēšanu.

Šajā saistībā EĀDD uzskata, ka varētu arī izpētīt veidus, kā veicināt lielāku elastību amata vietu reklamēšanā, jo īpaši, ja tas attiecas uz norīkotajiem darbiniekiem/līgumdarbiniekiem.

82

EĀDD neuzskata, ka, izveidojot EUPOL AFG, ES dalībvalstis sagaidīja, ka EUPOL apvienos visus ES dalībniekus vienotā Eiropas struktūrā. Tomēr EUPOL stingri atbalstīja starptautisko koordinācijas struktūru, piemēram, Starptautiskās Policijas koordinācijas valdes, izveidi un darbību.

2. ieteikums a)

EĀDD un Komisija pieņem šo ieteikumu. Tas jau tiek veikts attiecībā uz dažiem pirmsmisijas aspektiem. Turpmāko darbu šajā jautājumā veic EĀDD. Tomēr ir jārisina daži juridiskie un finansiālie aspekti, jo pirmsmisijas apmācību izmaksas var būt attiecināmas saskaņā ar KĀDP budžetu tikai attiecībā uz tiem darbiniekiem, kuri jau ir misijas locekļi. Citādi nosūtītāja valsts maksātu par norīkotajiem darbiniekiem, bet nebūtu iespējas maksāt par tiem darbiniekiem, kuri pieņemti darbā, bet ar kuriem misija vēl nav noslēgusi līgumus.

2. ieteikums b)

EĀDD un Komisija pieņem šo ieteikumu. Tas jau tiek veikts attiecībā uz dažām minētajām tēmām. Turpmāko darbu pie papildu jautājumiem veic EĀDD.

Turklāt gūtās atziņas ir būtiska daļa no veiktajām operācijām, ko vada Civilās plānošanas un īstenošanas centrs (CPCC). Šīs atziņas tiek dalītas ar citiem EĀDD dienestiem, Komisiju un dalībvalstīm, un ir pierādījušas savu pievienoto vērtību misiju uzlabošanā.

Attiecībā uz ieviestajām administratīvajām pamatnostādnēm EĀDD un Komisija katru dienu turpina strādāt pie tā, lai padarītu tās noderīgākas un reaģēt spējīgas uz misiju konkrētajām vajadzībām uz vietas.

Plānotais kopējais pakalpojumu centrs (misijas atbalsta vienība) EĀDD un Komisijas uzraudzībā izstrādās visaptverošas pamatnostādnes par finanšu, grāmatvedības un aktīvu pārvaldību.

2. ieteikums c)

EĀDD un Komisija pieņem šo ieteikumu.

Pēc tam, kad 2013. gadā tika pabeigta rentabilitātes analīze un diskusijas RELEX darba grupā, tagad tiek sagaidīts lēmums par kopējā pakalpojumu centra izveidošanu civilo KDAP misiju labā.

Notiekošu misiju aktīvu pārvaldību nākotnē varētu atvieglot, ja KDAP noliktava tiktu paplašināta, lai iekļautu loģistiku, kas saistīta ar liekā aprīkojuma pārņemšanu, atjaunošanu un pārdislokāciju. KDAP noliktavas darbība un loma patlaban tiek pārskatīta, un viens no iespējamajiem scenārijiem ir paplašināt tās lomu, iekļaujot visu veidu loģistiku saistībā ar liekā aprīkojuma uzglabāšanu un/vai pārdislocēšanu no misijām, kas tiek samazinātas vai slēgtas.

86

Attiecībā uz misijas rezultātiem saskaņā ar 3. operāciju veidu EĀDD uzskata, ka ir arī vērojami uzlabojumi. Par EUPOL pilnvaru izpildi un ietekmi var spriest, tikai ņemot vērā Afganistānas progresu tajās jomās, uz kurām attiecas misijas pilnvaras.

Attiecībā uz misijas rezultātiem/sasniegumiem pa “darbības veidiem” (uzraudzība/darbaudzināšana/padomi pretstatā “apmācībai”) skatīt EĀDD atbildi uz 78. punktu.

Attiecībā uz projektiem, ko veic projektu vienības ietvaros, kaut gan nepilnības tiešām tika konstatētas jau misijas pilnvaru pirmajos gados, tagad ir ieviesti strukturētāki mehānismi, lai būtu iespējams ciešāk saskaņot projektus ar misijas plānotajām darbībām un mērķiem.

3. ieteikums a)

EĀDD pieņem šo ieteikumu.

Kaut arī instruktoru apmācības pieeja ir noderīga noteiktos apstākļos (lai radītu vietējo sākotnējo mācību kapacitāti), tā ir jāuzskata tikai par vienu no vajadzīgās pieejas (sākotnējiem) elementiem, atbalstot vietējās iestādes to mācību kapacitātes izveidē/profesionalizācijā. Tikai atbalsts, sniedzot padomus un darbaudzināšanu par mācību kapacitātes veidošanas (kā to veic EUPOL) strukturētākiem aspektiem, varētu radīt iespējamu ilgtspējīgu ietekmi.

3. ieteikums b)

EĀDD pieņem šo ieteikumu.

EĀDD uzskata, ka EUPOL izstrādātajās mācību programmās vietējā kultūra tika ņemta vērā, cik vien tas bija iespējams. Tomēr dažos gadījumos vietējie kolēģi nevēlējās izmantot dažus ar misijas atbalstu izstrādāto mācību programmu aspektus. Šie mācību programmu aspekti tomēr, no misijas/ES viedokļa raugoties, tika pareizi uzskatīti par svarīgiem, jo tie attiecās uz būtiskām ES vērtībām, kas saistītas ar cilvēktiesībām, korupciju u. c.

3. ieteikums c)

EĀDD pieņem šo ieteikumu. Šādu novērtēšanu tagad veic misija.

3. ieteikums d)

EĀDD pieņem šo ieteikumu. Attiecībā uz EUPOL šāds novērtējums ir veikts saskaņā ar pēdējās misijas pilnvaru pārskatīšanu. Misija ir standartizējusi, labāk strukturējusi un atjauninājusi darbaudzināšanas žurnālus.

3. ieteikums e)

EĀDD un Komisija pieņem šo ieteikumu. Tiks izpētīti arī veidi, kā palielināt nodošanas periodu starp ienākošajiem un promejošajiem darbiniekiem.

3. ieteikums f)

EĀDD pieņem šo ieteikumu. EUPOL projekti, ko veic projektu vienības ietvaros, tagad ir pilnībā integrēti misijas īstenošanas plānā, ņemot vērā stingrāku misijas iekšējo procedūru, kas ļauj saskaņot misijas operatīvās darbības.

4. ieteikums

EĀDD pieņem šo ieteikumu.

EĀDD uzskata, ka ilgtspējas aspekti jau ir iekļauti misijas darbību operatīvajā plānošanā, t. i., visu misijas darbību mērķi ir nostiprināt vietējo kolēģu spējas līdz tādam līmenim, kurā tās ir “pietiekami labas”, lai viņi paši tās ilgtspējīgā veidā varētu attīstīt tālāk.

Ja no misijas novērtējuma izriet secinājums, ka vietējā kapacitāte nebūs pietiekami spēcīga, un gadījumā, ja misijas pilnvaru termiņš tuvojas beigām, misija saskaņā ar savu OPLAN aktīvi sadarbojas ar citiem (starptautiskiem/vietējiem) dalībniekiem, lai atrastu dažus dalībniekus, kuri varētu pēc vajadzības sniegt vietējiem kolēģiem pēcpasākumu atbalstu, pamatojoties uz misijas sasniegumiem.

5. ieteikums a)

EĀDD un Komisija pieņem šo ieteikumu. Kā jau tas darīts iepriekš attiecībā uz iepriekšējām misijām, EĀDD un Komisija ir cieši koordinējusi darbību ar EUPOL divu gadu garumā, t. i., krietni pirms pilnvaru termiņa beigām, lai visatbilstošākā veidā sagatavotu likvidācijas posmu, ņemot vērā Afganistānas scenārija problēmas un sarežģītību.

Komisija un EĀDD plāno kopīgi izstrādāt pamatnostādnes par misiju samazināšanu. Attiecībā uz misijas slēgšanu Komisija jau ir izdevusi norādes par misiju slēgšanu.

5. ieteikums b)

EĀDD un Komisija pieņem šo ieteikumu. Skatīt arī atbildi uz 5. ieteikuma a) punktu.

QJ-AB-15-007-LV-E  ISSN 1977-5717

Novērtējot civilo kopējās drošības un aizsardzības politikas (KDAP) misiju EUPOL Afganistānā, Palāta secināja, ka savas pilnvaras tā ir īstenojusi daļēji efektīvi. Kaut arī to kaut kādā mērā var skaidrot ar ārējiem faktoriem, daļa nepilnību saistāmas ar pašu EUPOL.

Palāta ir sagatavojusi vairākus ieteikumus, kuri attiecināmi ne tikai uz EUPOL misiju Afganistānā, bet arī uz pārējām KDAP misijām, un šo ieteikumu mērķis ir uzlabot misiju efektivitāti un sasniegto rezultātu ilgtspēju.